6 Sebab Mengapa Orang Rusia Sering Disalah Anggap Oleh Dunia Luar

Boleh dikatakan Rusia merupakan antara negara paling kontroversi di Bumi ketika ini. Banyak yang diperkatakan tentang negara ini dan tak banyak negara yang mempunyai stereotaip lebih-lebih lagi tentang perkara negatif, melainkan Rusia.

Walaupun ia boleh difahami mengapa ramai terutama dari Barat yang bimbang akan pengaruh Rusia terhadap kerajaan atau rakyat mereka, namun agak penting juga untuk kita membezakan orang Rusia dan budaya mereka, daripada kerajaan Rusia sendiri.

Malah, apa yang lebih penting adalah mengenali siapa sebenarnya orang Rusia dan bukan hanya apa yang kita tahu melalui stereotaip liar yang sering merendahkan mereka.

iluminasi.com kongsikan 6 sebab mengapa orang Rusia sering disalah anggap di seluruh dunia.

Ramai orang Amerika Syarikat dan negara-negara Barat yang lain menghadapi masalah memahami pemahaman orang Rusia mengenai kerajaan.

Ini kerana orang Barat tidak dapat membayangkan kehidupan di mana kebebasan peribadi begitu terhad. Bagi orang Barat, kebebasan peribadi menentukan hidup atau mati seseorang.

Orang Rusia pula melihat perkara ini dengan begitu berbeza. Bukannya mereka secara semulajadi tunduk patuh terhadapnya, tetapi rakyat Rusia tidak pernah mempunyai apa-apa perkara seperti Demokrasi yang banyak dinikmati oleh negara-negara Barat.

Dan apabila anda tak pernah memiliki sesuatu, maka anda tak akan berasakan kehilangan atau mahu berjuang untuk mendapatkannya.

Disebabkan ini, kebebasan peribadi tidak menjadi keutamaan bagi kebanyakan orang Rusia dan mereka tak memahami mengapa terlalu banyak negara bimbangkan tentang isu ini.

Namun begitu, ini tidak bermakna orang Rusia tidak berminat dengan demokrasi, tetapi secara besar-besaran, ramai di antara mereka yang tak sanggup untuk menanggung hukuman terhadap sesuatu yang mereka tak punyai sejak dulu lagi.

Mungkin salah satu perkara yang membuatkan orang Barat begitu sukar untuk berurusan dengan orang Rusia adalah hakikat di mana mereka kelihatan serupa tetapi berfikir dengan cara yang begitu berbeza.

Ini mungkin berasal dari asal-usul budaya mereka. Secara geografi, sebahagian besar daripada Rusia terletak di Asia, tetapi kawasan yang lebih banyak penduduknya berada di bahagian yang dikenali sebagai "Rusia Eropah", bahagian Rusia yang masih dianggap sebagai Eropah Timur.

Ini sangat mengelirukan. Malah, orang-orang dari "Rusia Eropah" adalah lebih jauh ke Timur berbanding kebanyakan orang yang dianggap berasal dari Eropah dan ini mungkin mengubah pemikiran mereka.

Mereka juga merupakan sebahagian daripada negara yang mempunyai kebanyakan daripada wilayahnya di benua Asia. Ini bermakna ramai orang Rusia dari bahagian Eropah memiliki budaya yang dipengarhui oleh bahagian Rusia Asia.

Atas sebab ini, sesetengah orang Rusia mengatakan mereka mempunyai identiti yang lebih unik, iaitu gabungan antara Asia dan Eropah Timur.

Dalam sejarah dunia, terdapat sebuah perang yang berlangsung di seluruh dunia disebabkan oleh seorang yang bernama Napoleon Bonarpate.

Individu ini telah menceroboh banyak tempat termasuk Rusia. Orang Rusia sangat takut dan tidak pernah lupa akan sejarah hitam ini. 100 tahun kemudian, istilah "Bonapartist" masih digunakan di Rusia.

Mereka tersangat takut terhadap idea seorang pejuang yang bangkit dan mengamuk sehinggakan mengabadikan nama Napoleon dengan perkataan tertentu disebabkan usaha pencerobohan kecilnya terhadap negara mereka.

Kesannya, ramai orang hari ini menganggap Rusia sangat agresif, tetapi sejarah lama mendorong mereka untuk berjuang mengekalkan sempadan mereka. Sejak itu, mereka menjadi begitu bermusuhan dengan sesiapa yang rapat dengan mereka.

Parut yang ditinggalkan oleh Napolean terhadap orang Rusia masih berdarah.

Ketika ini terdapat ramai yang mentertawakan tentang bagaimana keluarga Kardashian menjadi terkenal dengan hanya tidak melakukan apa-apa pun. Pada masa yang sama, ramai juga yang melihat perkara ini sebagai sesuatu yang perlu diikuti.

Walaupun berlaku perbezaan pendapat seperti ini, keluarga Kardashian masih perlu melakukan banyak perkara untuk mengekalkan empayar mereka.

Dan ini membuatkan ramai orang melihat gaya hidup ini sebagai inspirasi kerana dilihatkan sebagai kehidupan di mana anda tak perlu buat apa-apa dan mampu mendapatkan apa sahaja yang diimpikan.

Pendek kata, ia menjadi impian orang Amerika, namun orang Rusia melihat ini sebagai sesuatu yang tak masuk akal.

Walaupun terdapat ramai bilionaire dari kalangan orang Rusia dan negara ini dibelenggu rasuah, namun mereka yang mempunyai perniagaan kecilan atau bekerja makan gaji mendapat penghormatan yang tinggi daripad orang biasa tanpa mengira kekayaan.

Di Rusia, hanya playboy-playboy sahaja yang tidak bekerja atau melakukan apa-apa pun, membuatkan golongan tidak dihormati.

Dalam kesusasteraan Rusia, terdapat konsep di mana ramai tokoh terkenal seperti penyair Alexander Pushkin atau penulis Mikhail Lermontov, menulis tentang "Poshlost".

Poshlost adalah konsep yang digunakan untuk merujuk kepada keindahan luaran atau kekayaan kosong yang dipamerkan, sementara individu tersebut menghabiskan sebahagian besar daripada masanya dengan bersantai, berusaha untuk kelihatan seperti orang penting dan tidak memberikan apa-apa nilai kepada masyarakat.

Pirate Bay dan laman torrent lain yang terkenal sentiasa mempunyai banyak torrents yang datang dari penggodam Rusia. Ramai banyak menggunakan laman cetak rompak pasti perasan bahawa banyak filem torrents mempunyai sarikata Rusia.

Disebabkan ini, ramai yang membuat kesimpulan bahawa Rusia adalah pencuri dan tidak jujur, namun ia bukanlah sebabnya mereka melakukan cetak rompak.

Hakikatnya, ramai orang Barat malah orang Malaysia menggunakan laman torrent, termasuk golongan pertengahan. Jadi ia agak hipokrit untuk menggelarkan orang Rusia sebagai pencuri.

Apa yang berlaku adalah orang orang Rusia tertarik untuk melakukan perkara ini kerana mereka tersangat miskin atau tidak mampu membeli filem asli.

Dan dalam banyak kes, ia mungkin tidak boleh didapati di Rusia, jadi mereka terpaksa melakukan cetak rompak untuk melepasi penapisan oleh kerajaan.

Walaupun ramai orang Rusia yang dilihatkan sebagai tidak jujur, namun mereka lebih pakar daripada kebanyakan negara dalam bidang teknologi maklumat.

Ramai orang beranggapan bahawa orang Rusia mudah tertipu dan Vladimir Putin mudah untuk menipu mereka.

Ramai percaya bahawa mesin propaganda Putin telah berjaya menundukkan orang Rusia yang menjadikan rakyatnya sebagai patung yang boleh dikawal dengan mudah.

Namun, hakikatnya situasi ini dan orang Rusia adalah lebih rumit daripada yang disangkakan. Sebenarnya, orang Rusia sangat menyedari tentang konsep propaganda dan mempunyai perkataan "Pravda".

Pravda memberikan makna "kebenaran sebenar", tetapi ia juga boleh bermaksud anda tahu bahawa anda dibohong dan dengan sarkastik berkata, "Oh ya, mestilah saya percaya,".

Dan apa yang kelakar mengenai mesin propaganda Rusia adalah ia tidak berjaya untuk membodohkan di mana orang Rusia tahu mengenai pembohongan tersebut, namun semua orang berpura-pura bahawa propaganda tersebut berhasil bagi mengelakkan daripada apa-apa jenis konfrontasi dengan kerajaan.


10 Objek Yang Mahal Kerana Dikatakan Ada Sumpahan Dan Berhantu

Kebanyakan orang biasanya akan tertarik dengan perkara aneh dan misteri di dunia. Tidak semua cerita seram berdasarkan fiksyen semata-mata kerana beberapa objek yang dijadikan cerita seram itu sebenarnya memang benar-benar wujud.

Kebanyakan objek-objek yang dikatakan disumpah ini telah direkodkan kejadian misterinya yang boleh membuatkan anda kecut perut. Beberapa objek ini juga telah menjadi inspirasi kepada penghasilan filem-filem seram. Berikut adalah senarai beberapa objek yang dikatakan berpuaka dan disumpah.

Sebelum lukisan ini diwariskan kepada Sean Robinson, neneknya telah menyimpan lukisan ini di loteng selama hampir 25 tahun. Neneknya sering memberitahu Robinson bahawa lukisan ini mempunyai kuasa jahat dan disumpah serta mendakwa lukisan ini dilukis menggunakan cat yang dicampurkan dengan darah dan pelukisnya membunuh diri selepas menyiapkan lukisan ini.

Neneknya juga mendakwa sering mendengar suara aneh malah melihat bayangan seorang lelaki berada di rumahnya ketika lukisan itu berada dalam simpanannya. Perkara menakutkan ini yang membuatkan neneknya memutuskan untuk menyimpan lukisan ini di loteng rumah selama 25 tahun lamanya.

Selepas mewarisi lukisan itu, keluarga Robinson juga mengalami fenomena yang sama seperti yang diceritakan oleh neneknya. Anaknya pernah ditolak jatuh dari tangga dan isterinya pula pernah merasakan sesuatu sedang mengusap rambutnya. Mereka sekeluarga juga sering mendengar suara tangisan dan terlihat bayangan seorang lelaki berada dalam rumah mereka.

Setelah itu, mereka memasang kamera di seluruh rumah bagi merakamkan kejadian aneh itu dan memuat naikkan ia ke dalam YouTube. Antara fenomena yang terakam oleh kamera ialah pintu terhempas dengan sendiri, gambar lukisan itu jatuh dengan sendiri dan banyak lagi. Kini, Lukisan "The Anguished Man" itu disimpan di ruangan bawah tanah rumah keluarga itu.

Pakaian pengantin yang dikatakan berpuaka ini disimpan di dalam sebuah bilik di rumah agam Baker yang dibina pada tahun 1849. Pakaian pengantin ini dikatakan milik kepada anak perempuan Elias Baker.

Anak perempuannya iaitu Anna Baker dikatakan telah jatuh cinta dengan seorang pekerja keluli tempatan namun bapanya melarang lelaki itu daripada mengahwini Anna kerana tidak setaraf dengan mereka. Sejak itu, Anna tidak dibenarkan menikahi lelaki itu sehingga dia meninggal dunia sebagai seorang anak dara lanjut usia pada tahun 1914.

Apabila rumah agam itu diubah menjadi sebuah muzium, sepasang persalinan gaun perkahwinan disimpan kerana ia dipercayai berhantu. Ramai pelawat muzium mendakwa mereka telah menyaksikan sendiri gaun perkahwinan itu menari atau bergerak-gerak di dalam rak kaca pameran. Dipercayai bahawa roh Anna telah menghantui gaun perkahwinan itu. Manakala penampakan Elias Baker dan Anna juga sering terjadi di sekitar rumah agam itu.

The Crying Boy adalah lukisan yang dihasilkan oleh pelukis Bruno Amadio yang dikeluarkan secara besar-besaran. Sejarah lukisan itu diedarkan secara meluas mula dikesan sejak tahun 1950-an. Terdapat banyak versi lukisan ini yang terdapat di pasaran yang memaparkan gambar seorang budak lelaki atau perempuan menangis. Dikhabarkan lukisan ini sebenarnya telah terkena 'sumpahan.'

Pada 4 September 1985, akhbar tabloid British The Sun melaporkan bahawa seorang ahli bomba mendakwa bahawa terdapat banyak lukisan ini seperti tidak berusik walaupun dijumpai di tengah-tengah abu rumah terbakar. Selama beberapa bulan selepas itu, The Sun dan tabloid lain mengeluarkan beberapa artikel mengenai kes kebakaran rumah yang dialami oleh pemilik lukisan-lukisan ini.

Steve Punt, iaitu seorang penulis dan pelawak British telah menjalankan beberapa siri penyiasatan tentang sumpahan lukisan budak lelaki menangis melalui sebuah rancangan radio BBC dipanggil "Punt PI" dengan membuat kajian tentang lukisan itu secara mendalam. Menerusi penyiasatannya yang dibuat di Building Research Establishment (sebuah organisasi yang mengelola makmal penyelidikan sains binaan di United Kingdom), dia membuat kesimpulan bahawa lukisan-lukisan ini telah dirawat menggunakan varnis mengandungi bahan kalis api.

Semasa kebakaran, tali penggantung adalah yang akan terlebih dahulu hangus apabila disambar api. Disebabkan itulah gambar jatuh terlangkup dan 'dilindungi' daripada api. Namun, tiada penjelasan diberikan bagi gambar yang tidak terjejas walaupun bahagian depannya menghala ke atas dan terdedah kepada kebakaran.

Lukisan The Hands Resist Him terkenal sebagai lukisan berhantu eBay. Ia dihasilkan oleh pelukis bernama Bill Stoneham pada tahun 1972, yang menggambarkan seorang budak lelaki dan perempuan berdiri di hadapan pintu kaca yang dipenuhi banyak tangan di belakangnya.

Lukisan itu menjadi terkenal kerana khabar angin yang tersebar di internet pada tahun 2000 apabila ia dijual di eBay dengan latar belakang mengenai lukisan itu yang dikatakan berpuaka. Menurut penjualnya, lukisan Bill Stoneham itu mempunyai sumpahan dan berhantu.

Malah, penjual itu juga mendakwa gambar dalam lukisan itu akan bergerak-gerak pada waktu malam serta keluar dari lukisan itu dan berlegar-legar dalam bilik pameran di mana lukisan itu ditempatkan. Penjual itu juga mendakwa lukisan budak lelaki itu sering keluar dari lukisan kerana takutkan pada lukisan kanak-kanak perempuan di sebelahnya.

Penjual lukisan itu juga memberitahu bahawa dia tidak akan bertanggungjawab ke atas segala liabiliti setelah lukisan itu dijual.

Ladang Myrtles mempunyai sebuah rumah lama dan ia merupakah salah sebuah rumah bersejarah di Louisiana, Amerika Syarikat. Dibina pada tahun 1796 oleh Jeneral David Bradford, rumah di ladang ini dianggap sebagai salah sebuah rumah paling berhantu di Amerika Syarikat.

Menurut cerita, rumah itu dikatakan dibina di atas perkuburan kaum Indian Kuno Tunica dan dikatakan terdapat sebanyak 12 hantu yang sering berlegar-legar dan kelihatan di situ. Malah, sejak rumah itu dibina, dikatakan hampir 10 pembunuhan telah berlaku di situ.

Di dalam rumah itu, terdapat satu cermin yang dikatakan menyimpan roh kepada Sara Woodruff dan dua orang anaknya. Sara Woodruff merupakan isteri kepada Clarke Woodruff iaitu penjaga rumah ladang itu setelah kematian Jeneral David Bradford pada tahun 1808.

Menurut adat di sana, sekiranya berlaku sebarang kematian, cermin perlulah ditutup dengan kain. Namun begitu, ketika kematian Sara Woodruff dan dua orang anaknya, cermin di rumah ladang ini tidak ditutup dan telah memerangkap roh mereka di situ selamanya. Beberapa orang telah melaporkan melihat roh Sara dan tapak tangan pada cermin berhantu ini.

Lebih dari 150 tahun yang lalu, seorang lelaki bernama Jacob Cooley telah mengarahkan salah sorang hamba abdinya yang bernama Hosea untuk membina sebuah peti untuk anaknya yang bakal lahir. Namun begitu, peti berlaci yang siap dibina itu tidak menepati citarasa Jacob yang kemudiannya berang dan memukul Hosea sehingga mati.

Rakan-rakan Hosea yang lain ingin membalas dendam ke atas Jacob dan telah meminta bantuan seorang tukang sihir untuk menyumpah peti yang dibina oleh Hosea itu. Peti yang disumpah itu dikatakan telah menyebabkan lebih daripada 17 kematian ke atas mereka yang rapat dengan Jacob Cooley termasuk anak sulungnya sendiri.

Selepas itu, sumpahan pada peti itu telah dibatalkan oleh seorang ahli sihir yang lain dan kini ia dipamerkan di Muzium Sejarah Kentucky, Amerika Syarikat.

Kotak Dibbuk ini pada asalnya adalah sebuah kotak milik Kevin Mannis untuk menyimpan wain tetapi mengandungi roh Dibbuk. Dibbuk atau Dybbuk adalah satu roh jahat dalam mitologi yahudi yang dikenali selalu merasuk dan mengganggu manusia yang masih hidup.

Kotak ini menjadi terkenal apabila ia dilelong oleh Kevin Mannis di dalam eBay beserta cerita menakutkan mengenainya. Menurut Mannis, kotak ini pada asalnya milik seorang mangsa Holocaust yang terselamat bernama Havela. Havela membeli kotak ini di Sepanyol sebelum berhijrah ke Amerika Syarikat.

Pada mulanya, Mannis ingin memulangkan kotak ini kepada cucu Havela namun ditolak. Cucunya mendakwa nenek mereka hanya menyimpan kotak ini dalam bilik menjahitnya sahaja dan tidak pernah dibuka kerana roh Dibbuk yang ada di dalamnya.

Mannis kemudiannya membuka kotak itu dan mendapati ianya mengandungi beberapa objek seperti dua duit syiling tahun 1920-an, beberapa jenis rambut yang diikat tali, satu patung kecil yang diukir perkataan "Shalom", sebuah piala wain kecil, kelopak bunga kering dan tapak lilin dengan kaki berbentuk sotong kurita.

Mannis memberitahu bahawa dia sering mengalami mimpi buruk ketika kotak itu berada dalam simpanannya. Ibunya pula mengalami strok pada hari yang sama dia memberikan kotak itu sebagai hadiah harijadi ibunya.

Kebanyakan pemilik lain kotak ini pula mendakwa kotak itu sering mengeluarkan bau seperti air kencing kucing atau bau bunga melati dan juga diikuti dengan mimpi buruk melibatkan seorang lelaki tua yang mendakwa sebagai penjaga kotak ini.

Iosif Neitzke, seorang pelajar dari Missouri dikenali sebagai pemilik terakhir yang melelong kotak ini di eBay. Neitzke mendakwa bahawa kotak ini telah menyebabkan banyak lampu di rumahnya meletup dengan tiba-tiba dan rambutnya gugur.

Jason Haxton, Pengarah Muzium Perubatan Osteopathic di Kirksville, Missouri yang aktif mengikuti blog Neitzke, mendakwa bahawa Neitzke telah jatuh sakit dan mempunyai beberapa masalah kesitahan lain seperti radang, batuk berdarah dan banyak lagi.

Akhirnya Haxton telah mengambil kotak itu dan menyembunyikannya di satu tempat rahsia dan dia tidak mahu mendedahkan lokasi kotak itu disimpan sehingga kini. Kotak Dibbuk ini malah pernah menjadi inspirasi untuk satu filem seram pada tahun 2012 iaitu The Possession.

Rudolph Valentino adalah seorang pelakon Amerika kelahiran Itali yang terkenal dan telah membintangi tujuh filem senyap sepanjang kariernya. Sebelum dua filem terakhirnya, dia telah terjumpa sebuah cincin perak dihiasi batu berharga di sebuah kedai barang kemas di San Fransisco.

Valentino berminat untuk membeli cincin tersebut namun diberitahu oleh penjual kedai itu bahawa cincin itu mempunyai sumpahan. Ini membuatkan Valentino lebih tertarik untuk memiliki cincin itu dan segera membelinya.

Dia kemudian memakai cincin yang baru dibelinya itu semasa penggambaran filem "The Young Rajah" tetapi filem itu ternyata gagal mendapat sambutan. Valentino juga memakai cincin yang disumpah itu ketika berlakon dalam filem terakhirnya iaitu "The Son of the Sheik". Tidak lama selepas pengambaran itu, Valentino meninggal dunia akibat radang usus ketika masih lagi memakai cincin itu.

Cincin itu kemudian diserahkan pula kepada pelakon Pola Negri yang merupakan sahabat baik Valentino. Negri pula telah jatuh sakit tidak lama selepas itu namun berjaya pulih. Dia kemudiannya menyerahkan cincin itu kepada seorang penyanyi muda iaitu Ross Colombo yang selepas itu mati dalam kejadian tembak-menembak.

Kawan kepada Colombo iaitu Joe Casino pula menjadi pemilik cincin itu yang seterusnya dan menyimpan cincin itu dalam sebuah bekas kaca. Joe Casino yang sangat teringin memakai cincin itu namun tidak kesampaian apabila terbunuh dalam satu kemalangan jalan raya sejurus selepas memilikinya.

Adik kepada Joe Casino iaitu Del memiliki cincin itu setelah kematian abangnya dan menyimpannya dalam peti besi. Seorang lelaki bernama James Willis telah merompak peti besi itu dan ditembak mati oleh seorang anggota polis ketika cincin itu masih berada dalam koceknya.

Seorang pengarah filem kecil-kecilan iaitu Edward Small telah meminjam cincin itu daripada Del untuk digunakan dalam penggambaran filem arahannya mengenai kehidupan bintang Rudolph Valentino, namun seorang krew bernama Jack Dunn telah memakai cincin itu di set penggambaran meninggal dunia tidak lama selepas itu akibat penyakit darah yang jarang berlaku. Sekarang, cincin itu berada di dalam peti deposit sebuah bank di Los Angeles.

Kerusi berpuaka yang dimaksudkan ini adalah kerusi kegemaran Thomas Busby yang bekerja di sebuah bar tempatan di North Yorkshire, United Kingdom. Pada tahun 1702, Busby telah disabitkan bersalah atas pembunuhan bapanya mertuanya sendiri iaitu Daniel Auty.

Busby dikatakan telah mencekik bapa mertuanya sehingga mati kerana duduk di kerusi kegemarannya setelah bergaduh dengan anak perempuannya yang merupakan isteri kepada Busby. Sebelum dia dibawa ke tempat di akan dikenakan hukuman gantung, Busby telah singgah di bar tempat dia bekerja dan telah melakukan kutukan atau sumpahan pada kerusi kegemarannya itu.

Dia mendakwa bahasa sesiapa sahaja yang duduk di kerusinya itu akan dihantui olehnya dan mati dalam keadaan perlahan-lahan. Selama beratus tahun lamanya kerusi itu kekal di bar itu. Ramai juga orang yang berani duduk di kerusi itu sebelum pergi berperang ketika Perang Dunia Kedua.

Pada tahun 1967, dua orang juruterbang Angkatan Tentera Udara telah duduk di kerusi itu. Semasa memandu pulang, kenderaan mereka terbabas dan merempuh sebuah pokok dan kedua-dua tentera itu mati di tempat kejadian.

Beberapa tahun selepas itu, dua orang pekerja buruh memutuskan untuk duduk di kerusi yang disumpah itu. Pada petang itu juga salah seorang dari mereka telah terbunuh ketika jatuh semasa bekerja. Banyak lagi kematian yang dikaitkan dengan kerusi milik Thomas Busby ini.

Kini, "Kerusi Kematian" ini ditempatkan di sebuah muzium tempatan di Thirsk, England. Pihak muzium telah memastikan ianya adalah mustahil bagi pengunjung untuk cuba duduk di kerusi ini agar mengakhiri "pembunuhan" akibat sumpahan yang ada padanya.

Annabelle adalah sebuah anak patung yang diperbuat daripada kain dan dikatakan sebagai objek paling berhantu di dunia. Kini, ia ditempatkan di Muzium Occult Warren di Monroe, Connecticut. Anak patung Annabelle ini juga telah mengilhamkan banyak filem seram antaranya seperti The Conjuring dan Annabelle.

Menurut pasangan pakar paranormal iaitu Ed dan Lorraine Warren, anak patung ini telah diberikan kepada seorang pelajar kejururawatan pada sekitar tahun 1970-an. Pasangan psikik ini juga mendakwa anak patung ini didiami oleh roh seorang gadis yang sudah mati bernama Annabelle Higgins.

Pada mulanya, jururawat itu dan rakan sebiliknya menjaga anak patung ini namun menjadi takut setelah mendakwa anak patung itu berkelakuan aneh tidak lama selepas itu. Mereka menghubungi pasangan Warrens yang kemudiannya membawa anak patung itu balik ke muzium mereka dan mendakwa anak patung itu mempunyai kuasa merasuk.

Pasangan Warren telah menempatkan anak patung Annabelle itu di dalam sebuah bekas kaca untuk dipamerkan di muzium itu. Seorang penunggang motosikal bersama teman wanitanya telah melawat muzium itu telah mengejek patung itu sebagai karut walaupun telah diberi amaran oleh Ed.

Ketika perjalanan pulang mereka dari muzium itu, pasangan itu telah terbabas lalu melanggar sebuah pokok dan mati dengan serta-merta. Pasangan Warren mendakwa bahawa anak patung Annabelle itu yang bertanggungjawab atas kematian penunggang motosikal itu dan pasangannya.

Banyak lagi kisah menyeramkan mengenai anak patung Annabelle ini walaupun ada sesetengah pengkaji mendakwa ianya hanyalah cerita rekaan pasangan Warren semata-mata.


Ini Ramuan Paling Sedap di Dunia Yang Diseludup Oleh Chef Terhebat Amerika

Kacang tonka adalah sejenis bahan perisa mewah yang akan meningkatkan rasa sesuatu makanan dan sering dicari-cari oleh para chef terkemuka dunia. Ia juga mempunyai kedudukan yang tinggi dan sangat meluas dalam dunia minyak wangi.

Kacang tonka adalah sejenis kekacang mirip kismis yang mempunyai permukaan berkedut dan berasal dari Amerika Selatan. Rasa dan aroma unggul kacang ini digambarkan mempunyai bau vanila, ceri, badam, kayu manis, bunga cengkih dan mungkin juga mengandungi sedikit serbuk ajaib dari alam fantasi. Aromanya terlalu kuat sehinggakan sedikit sahaja parutan daripada sebiji kacang sudah cukup untuk digunakan bagi hidangan sebanyak 80 pinggan.

Laporan BBC pernah menggambarkan kacang tonka sebagai "bahan paling sedap yang anda tidak pernah dengari."

Walau bagaimanapun, warga Amerika Syarikat agak kurang bernasib baik. Pihak Pentadbiran Makanan dan Dadah AS (FDA) telah mengharamkan sejenis bahan kimia yang boleh dijumpai dalam kacang tonka sejak tahun 1954 lagi. Mana-mana makanan yang mengandungi coumarin (kumarin) atau ekstrak tonka dianggap "tidak tulen" oleh FDA.

Walaupun diharamkan di Amerika Syarikat, anda masih boleh menikmati keenakan kacang tonka di restoran-restoran mewah di seluruh negara itu. Bahkan, negara itu juga adalah pengimport terbesar kacang tonka di dunia. Bunyinya pelik, tetapi itulah hakikatnya. Kacang tonka adalah terlalu enak sehingga chef-chef terhebat di AS sanggup menyeludup masuk kacang ke dalam negara.

Chef Grant Achatz yang memiliki restoran bertaraf dunia "Alinea" di Chicago memberitahu Atlantic bahawa pembekal kacang tonkanya pernah memberikan amaran yang pihak FDA mungkin akan membuat serbuan tidak lama lagi. Dua hari selepas itu, mereka benar-benar tiba dan terus meminta kebenaran untuk melihat kabinet rempah-ratus.

Ini bermakna pihak FDA memang tidak mengambil remeh dan sangat mengambil serius berkaitan pengharaman kacang tonka.

Pihak FDA mendakwa kacang tonka mengandungi kumarin yang amat bertoksik. Namun, menurut Ketua Chef Pastri dari restoran bertaraf Michelin "Le Benardin" di New York, selagi ia tidak digunakan dalam jumlah yang banyak, ia adalah sangat sedap. Jumlah penggunaan ramuan ini dengan banyak boleh membawa maut.

Seperti juga makanan atau bahan-bahan semula jadi yang lain, pengambilan apa sahaja secara berlebih-lebihan akan mendatangkan keburukan dan boleh mengundang malapetaka. Jadi, berapa banyakkah kandungan kumarin yang mula dianggap 'banyak'?

Banyak kajian makmal telah membuktikan yang sedikit sahaja kandungan bahan kimia ini menyebabkan kerosakan hati bagi anjing dan tikus makmal dalam masa beberapa minggu sahaja.

Banyak pihak memberikan hujah bahawa kumarin juga terdapat dalam kulit kayu manis biasa (cassia) yang banyak berada dalam dapur rumah. Selain itu, ia juga berada dalam tembakau, rokok, rokok elektronik (vape), kosmetik, deodoran, sabun tangan, gel mandian dan serbuk pencuci. Ada juga pihak yang mendesak supaya membenarkan penggunaannya kerana belum terdapat lagi kes kematian disebabkan kumarin daripada kacang tonka.

Walaupun tiada kematian dilaporkan, ini tidak bermakna yang ramuan atau kandungan bahan kimia itu tidak berbahaya. Mungkin agak sukar sebenarnya untuk menunjukkan betapa bahayanya kumarin. Menurut Atlantic, mungkin juga kacang tonka telah menjadi mangsa pengharaman oleh FDA kerana tersalah anggap kumarin dengan sejenis ubat pencair darah berjenama "Coumadin" yang mempunyai bunyi seakan-akan sama.

Menurut pihak berkuasa Keselamatan Makanan Eropah, hanya 0.1 miligram kumarin bagi setiap kilogram berat badan boleh dihadam sepanjang hayat tanpa mendedahkan si pemakan kepada sebarang risiko. Had yang digelar "ultrakonservatif" ini tidak mendatangkan bahaya, memandangkan sebiji kecil sahaja kacang tonka sudah lebih memadai untuk berada dalam berpuluh-puluh pinggan pencuci mulut.


Kasut Yang Diperbuat Daripada Peluh Dan Kulat Ini Boleh Menghalang Radiasi Kosmik

Pada tahun 2016, seorang pereka kasut bernama Liz Ciokajlo telah menerima satu tugasan dari Muzium Seni Moden di New York untuk melihat semula rekaan "the Moon Boot" iaitu kasut salji gebu yang diinspirasikan daripada kasut angkasawan Apollo.

Dilancarkan pada tahun 1972 semasa misi ke bulan sedang hangat menjadi buah mulut semua orang, kasut but ini menjadi sebuah ikon kepada 'era plastik' abad ke-20 dan para kurator muzium ingin mengambil satu pendekatan baru dengannya.

Ciokajlo perlu membayangkan dan mereka semula kasut but itu. Dia tahu, hanya biobahan sahaja yang mampu digunakan selepas berakhirnya era plastik ini. Walau bagaimanapun, pereka kasut tersohor ini tidak lagi menggunakan bulan sebagai inspirasi kerana generasi kini obses dengan penaklukan planet Marikh.

Menurut Ciokajlo, Marikh merupakan suatu lokasi di mana kita boleh berangan-angan dan membayangkan bagaimana kehidupan baru selain di Bumi.

Tugasan yang perlu disempurnakan itu membawanya kepada sejenis biobahan yang telah menarik perhatian ramai jurutera yang sedang berinovasi mencipta bahan binaan baru serta organisasi angkasa lepas seperti NASA dan Agensi Angkasa Eropah (ESA).

Rekaan terakhirnya yang berbentuk agak feminin namun kasar dan tinggi boleh dihasilkan di dalam kapal angkasa hanya menggunakan peluh manusia dan beberapa spora kulat. Ia sangat ideal untuk perjalanan selama tujuh bulan ke Marikh dengan bekalan keperluan yang terhad.

Biobahan yang luar biasa ini dipanggil miselium iaitu bahagian vegetatif pada kulat. Jika anda bayangkan cendawan sebagai "buah" kepada kulat, miselium pula boleh dianggap sebagai "akar" atau "batang" kulat tersebut. Ia kelihatan seperti bebenang putih yang berselerak. Setiap satunya dipanggil hifa yang berselirat antara tanah dan pelbagai bahan lain di mana kulat tumbuh. Secara kolektif, bebenang ini dipanggil miselium dan merupakan bahagian terbesar pada kulat.

Miselium mempunyai pelbagai kegunaan. Ia merupakan ejen pengitar semula yang baik kerana mengambil makanan daripada subtrat (seperti habuk kayu dan bahan buangan agrikultur) untuk menghasilkan lebih banyak material serta mempunyai potensi untuk berkembang tanpa had dalam keadaan yang sesuai.

Selain itu, miselium boleh bertahan dalam tekanan lebih daripada konkrit konvensional, merupakan bahan penebat dan perintang api. Tambahan lagi, salah satu aspek terpenting miselium dalam seni bina angkasa lepas yang kini sedang dikaji pihak ESA ialah kebolehannya untuk mengeluarkan melanin, iaitu sejenis biomolekul yang boleh melindungi manusia daripada radiasi kosmik.

Menurut seorang artis dan jurutera, Maurizio Montalti yang telah menyertai pasukan Ciokajlo, di Bumi, ia sudahpun banyak digunakan untuk menghasilkan panel siling, kulit, bahan pembungkusan dan bahan binaan manakala di angkasa lepas pula ia berpotensi tinggi untuk dijadikan bahan seni bina. Kebolehannya mereplikakan diri sendiri dapat menghasilkan lebih banyak bahan dalam masa yang singkat.

Untuk menghasilkan kasut but tersebut, Ciokajlo ingin menggunakan tubuh manusia sebagai sumber salah satu bahan dan akhirnya memilih peluh manusia. Penggunaan semula peluh manusia bukanlah perkara baru dalam eksplorasi angkasa lepas kerana Stesen Angkasa Antarabangsa telahpun menggunakan semula air kencing dan peluh angkasawan sebagai air yang boleh diminum. Namun, kali ini, Cikajlo ingin menggunakannya sebagai bahan untuk membuat kasut.

Reka bentuk kasut yang diberi nama "Caskia" ini masih dalam tahap hipotesis kerana kasut but sebenar yang dihantar kepada pihak muzium (yang kini dipamerkan di Muzium Rekaan London) hanya menggunakan miselium, namun masih belum sempat menggabungkan elemen peluh manusia disebabkan terpaksa mengejar waktu. Walau bagaimanapun, sains dan penyelidikan di sebaliknya tetap berlangsung.

Bahan miselium boleh terjadi dalam beberapa cara. Jika anda mempunyai sisa buangan pepejal seperti habuk kayu, anda hanya perlu mensterilkan habuk tersebut dan menambahkan kulat supaya ia mula bercambah. Hifa akan menjadi padat untuk menghasilkan bahan pejal berserat apabila ia dieramkan dalam persekitaran terkawal dengan suhu dan kelembapan sesuai. Inilah kegunaan miselium yang diharapkan oleh NASA dan ESA untuk pangkalan Marikh mereka.

Bagi kasut but "Caskia," sejenis kulat khusus daripada lebih lima juta spesies yang terdapat di dunia akan mengambil nutrien daripada peluh manusia selepas ditapis daripada kekotoran dan bendasing. Bahan 'lembap' yang terhasil akan dibentuk terus menggunakan kaki angkasawan kemudian akan terus-menerus mendapatkan nutrisi daripada penghasilan peluh.

Dalam kedua-dua kaedah penghasilan ini, pembiakan kulat boleh dihentikan dengan memanaskannya sehingga 70 ke 80 darjah Celsius seperti menggunakan oven di Bumi atau mendedahkannya kepada suhu tinggi di Marikh atau angkasa lepas.

Di Bumi, banyak projek telah menggunakan miselium sebagai salah satu komponen struktur binaan. Misalnya, satu usaha sama antara Institut Teknologi Karlsruhe (KIT) dan Insitut Teknologi Persekutuan Swiss (ETH) menggunakan teknologi cetakan 3D untuk menghasilkan struktur bercabang yang boleh menampung sebuah bumbung.

Jika projek NASA dan ESA ini berjaya, spora kulat mungkin menjadi titik permulaan bagi kehidupan baru dan penempatan manusia di planet Marikh.


11 Cara Mudah Kumpul Mata Big Point Air Asia

Tipu la kalau anda kata yang anda tak sukakan barang murah, apatah lagi percuma.

Dan jika anda seorang yang sangat suka berjalan-jalan makan angin, perkara yang paling membuatkan anda rasa nak melompat keriangan adalah dapat beli tiket penerbangan yang murah ke destinasi idaman anda.

Tapi, lebih baik kalau dapat percuma kan? Sebenarnya ada cara untuk anda dapatkan tiket percuma dari Air Asia.

Secara teknikal, ia bukanlah percuma tetapi anda boleh dapat tiket melalui pembelian yang dilakukan ke atas barangan yang anda guna dalam seharian.

Caranya mudah, seperti yang ditawarkan oleh mana-mana pusat membeli belah, anda boleh mengumpul mata di pelbagai lokasi dan ditukarkan kepada mata AirAsia, yang akhirnya boleh ditebus dengan tiket penerbangan.

Semuanya boleh dilakukan dengan program AirAsia Big Loyalty. iluminasi.com kongsikan cara mudah untuk anda dapatkan tiket percuma dari AirAsia.

Pertama sekali anda perlulah terlebih dahulu mendaftarkan diri sebagai ahli BIG Member dan mendapatkan nombor ID Air Asia. Anda boleh berbuat demikian secara percuma di pautan ini.

Dan apa yang menarik untuk kumpul mata bagi Air Asia Big Loyalty ini adalah ia boleh dilakukan di lokasi-lokasi besar dan popular yang mana anda pasti sering kunjungi. Jadi, lebih mudah dan berbaloi untuk anda dapat mata.

Kan penulis dah cakap tempat-tempat untuk dapatkan mata ganjaran Air Asia ni memang anda selalu kunjungi, termasuklah Mydin. Jika anda seorang suri rumah, pasti ini salah satu lokasi kegemaran anda untuk membeli barangan rumah.

Untuk dapatkan mata, anda perlu terlebih dahulu menjadi ahli Mydin dengan mendapatkan kad Meriah Mydin.

Caranya mudah saja anda perlu daftar di kaunter khidmat pelanggan di mana-mana cawangan Mydin berdekatan anda dan yuran dikenakan RM12 untuk setahun.

Di Mydin pula, anda akan dapat 1 mata bagi setiap RM1 yang dibelanjakan, dan jika nak mata Air Asia, setiap belian RM4 akan memberikan anda 1 mata Air Asia.

Lebih menarik, tak semua yang nak berminat nak daftar kad Meriah ni walaupun ia sangat mudah.

Dengan itu, jika anda berani tegur orang hadapan anda ketika membayar yang tak ada kad Meriah, anda mungkin boleh dapat mata ekstra! Tapi kena tebal muka sikit la kan.

Dan bukan sahaja terhad kepada pembelian barangan di Mydin sahaja. Anda juga boleh dapatkan mata ganjaran jika anda membuat tambah nilai Touch N Go di sini!.

Ini antara lokasi yang anda kunjungi setiap hari atau sekurang-kurangnya 3 kali seminggu. Di samping anda mengisi minyak di Petron, anda juga boleh dapatkan mata ganjaran.

Disebabkan anda isi hari-hari, mata pun anda dapat hari-hari. Kan senang dan berbaloi? Anda ada dua pilihan ketika mengisi minyak di Petron iaitu sama ada nak mata Petron Miles atau nak mata Air Asia.

Jika nak mata Petron Miles, setiap isian RM2 anda dapat 2 mata. Kalau nak mata Air Asia pula, setiap isian RM2 dapat 1 mata. Sebagai contoh anda isi minyak RM20 sehari, seminggu 3 kali.

Jumlah mata Air Asia yang anda boleh dapat adalah 30 mata seminggu.

Yang ni memang antara lokasi beli belah atas talian paling popular di Malaysia terutamanya bagi wanita. Mesti anda rasa rugi kan sebab selalu berbelanja kat sini tapi tak pernah tahu boleh dapat mata dan tebus tiket Air Asia!

Daripada anda berbelanja tanpa dapat apa-apa ganjaran ekstra, baik anda mulakan dan dapatkan penerbangan percuma. Bagi setiap pembelian bernilai RM5 di Lazada, anda akan diberikan 1 mata ganjaran Air Asia.

Dan bukan hanya terhad kepada pembelian biasa, jika anda buat belian tambah nilai Tune Talk menggunakan Lazada, anda boleh dapatkan mata ekstra iaitu 1 mata bagi setiap tambah nilai RM5.

Cara kiraan, jika anda tambah nilai RM50, anda dapat 120 mata Tune Talk, dan mata ekstra dari Lazada iaitu 10 mata (RM50/5= 10 mata).

Sama seperti Lazada, Zalora adalah laman beli-belah atas talian yang popular. 5 mata Air Asia akan diberikan bagi setiap pembelian bernilai RM15.

Pasti anda tak jangka Booking.com pun boleh dapat mata Air Asia kan? Ya, Booking.com antara laman tempahan atas talian bagi hotel dan macam-macam lagi. Juga agak popular di Malaysia.

Apa yang anda perlu lakukan adalah masukkan nombor ID Air Asia di slot sepatutnya ketika anda membuat tempahan dan mata ganjaran akan diberikan.

Setiap USD10 (RM40), anda akan diberikan 10 mata ganjaran. Juga anda boleh dapatkan mata Air Asia dari laman tempahan Agoda.

Bagi yang tak tahu, Tune Hotel ini adalah cabang daripada perniagaan Air Asia juga.

Anda boleh jumpa hotel ini di banyak lokasi di Malaysia termasuk di lapangan terbang. Jadi, daripada menginap di hotel lain tanpa dapat mata ganjaran, baik anda tinggal di Tune Hotel!

Anda akan dapat 1 mata bagi setiap RM2 di Tune Hotel.

Berita baik bagi pengguna Tune Talk di mana anda boleh dapatkan mata ganjaran Air Asia setiap kali anda tambah nilai. Setiap tambah nilai akan diberikan mata seperti berikut:

Tapi sebelum anda boleh tebus, mata anda perlu mencecah 3,000 mata dahulu. Tapi jangan risau, anda akan tetap dapat jumlah mata yang sama iaitu 3,000 mata.

Bila mata dah cukup 3,000 dan ada akaun Air Asia, log masuk ke Tune Talk Self Care dan klik pada "Tukar Mata BIG Tune Talk anda ke ID ahli AirAsia BIG". Mata anda akan ditukarkan dalam masa 3 hingga 4 hari bekerja.

Bagi yang kerap menggunakan e-Pay, anda juga boleh kumpul mata Air Asia, seperti berikut:

Yang ini paling berbaloi jika anda nak dapatkan mata. Dengan membayar balik pinjaman pengajian anda, anda juga diberikan mata ganjaran bagi menggalakkan anda membuat pembayaran balik.

Sambil-sambil tu, anda boleh dapat tiket percuma! Bagi setiap pembayaran balik bernilai RM2, anda akan dapat 1 mata Air Asia. Bayangkan jika anda ada pinjaman sebanyak RM10,000, anda boleh dapat 5,000 mata!

Ya, dengan menyimpan wang di CIMB pun anda boleh dapat mata ganjaran. Dahsyat betul. CIMB ada tawarkan Air Asia Savers Account di mana jika anda simpan RM1,500 selama 3 bulan, mata ganjaran sebanyak 250 akan diberikan.

Lebih banyak anda simpan, lebih banyak mata ganjaran! Jika anda dah ada CIMB Clicks dan nak buka akaun ini, hanya perlu hasilkan akaun Air Asia Savers Account melalui CIMB Clicks. Mudah je.

Dan bagi yang tahu, kebanyakan syarikat perbankan di Malaysia memberikan ganjaran mata kepada pelanggan mereka dengan pelbagai cara.

Dan dengan mata yang anda peroleh dari bank-bank ini, ia juga boleh digunakan dengan ditukarkan kepada mata Air Asia, seperti berikut:

Bila mata anda dah cukup banyak dan anda rasa nak tebus, anda boleh layari pautan ini untuk berbuat demikian. Pilih destinasi kegemaran anda dan terbang!


6 Strategi Menukarkan Manusia Kepada Bom Dalam Perang Dunia Kedua

Pengeboman berani mati adalah sangat sinonim dengan pengganas pada hari ini. Satu ketika dahulu ia menjadi tulang belakang kepada sesebuah ketenteraan dan digunakan secara meluas oleh kuasa Axis ketika Perang Dunia Kedua.

Kamikaze oleh Jepun adalah salah satu contoh yang sangat terkenal. Juruterbang Jepun dilatih untuk menghentam pesawat mereka mengenai kapal kuasa Allied.

Negara-negara lain menghasilkan taktik yang lebih gila termasuklah memasukkan tentera mereka ke dalam peluru berpandu. Malah, Tentera Udara Amerika Syarikat juga hampir-hampir melakukannya.

iluminasi.com kongsikan 6 cubaan gila di mana manusia dijadikan sebagai senjata bunuh diri.

Kaiten adalah pesawat kamikaze Jepun versi dalam air. Seperti pesawat, pemandunya dijangkakan untuk menghentam kapal selam torpedo ini ke arah kapal musuh, membunuh pemanduya dan memusnahkan kapal.

Kerja penghasilan Kaiten bermula pada Februari 1944 dan sebuah prototaip dilancarkan pada Julai tahun yang sama. Secara teknikalnya, Kaiten tergolong dalam kategori torpedo berbanding kapal selam.

Malah, ia juga dikuasakan oleh enjin torpedo dan pemandu hanya berada di dalamnya untuk tujuan mengemudi ke sasaran.

Prototaip pertama membenarkan pemandu untuk menyelamatkan diri ketika torpedo semakin hampir ke sasaran, namun kebanyakan pemandu tidak berminat untuk berbuat demikian. Versi seterusnya tidak membenarkan mereka untuk menyelamatkan diri.

Pemandu Kaiten mempunyai dua peluang untuk menyerang sasaran dan jika dia tidak berjaya kali kedua, pemandu dijangkakan untuk meletupkan torpedo tersebut termasuk dirinya.

Ketidakupayaan Kaiten untuk menyelam dengan begitu dalam merupakan kelemahan terbesar kerana ia terdedah kepada serangan Allied.

Sesetengah daripadanya terlepas sasaran dan yang lain tidak meletup walaupun telah menghentam sasaran. Namun tentera laut Jepun berjaya menyerang kapal Amerika Syarikat menggunakan Kaiten, dan kapal USS Underhill merupakan mangsa yang terkenal.

Ia tenggelam pada 24 Julai 1945 selepas diserang oleh 6 unit Kaiten. Pihak Jepun menghentikan serangan menggunakan senjatan ini seminggu sebelum mereka menyerah kalah.

Maiale, yang bermaksud khinzir dalam bahawa Itali adalah sebuah torpedo berpemandu yang dihasilkan di Itali ketika Perang Dunia Kedua.

Kerja-kerja pembinaan bermula pada tahun 1935 disebabkan kebimbangan tentera laut Itali yang dikelilingi oleh kapal-kapal Inggeris dan Perancid di Laut Mediterranean.

Pada tahun yang sama, Itali telah melancarkan Maiale pertama di perairan tersebut. Senjata bunuh diri yang berukuran 5 meter panjang dilengkapi sama ada dengan peledak seberat 300 kilogram atau dua peledak 150 kilogram.

Dua orang kru memandu torpedo ini ke pelabuhan milik England dan Perancis. Sebaik sahaja ia tiba di bawah kapal musuh, kru tersebut akan menanggalkan bahagian hadapan torpedo yang mengandungi peledak, dipasangkan di bawah kapal musuh dan melarikan diri sebelum meletup.

Namun, pelancaran Maiale pertama berakhir dengan kegagalan. Satu dimusnahkan oleh pesawat dan yang lain berundur selepas diserang.

Penggunaan Maiale kemudiannya berjaya pada Disember 1941 apabila ia menenggelamkan dua kapal perang Inggeris dan sebuah kapal tangki di Mesir.

Walaubagaimanapun, kru-kru berjaya ditangkap sebelum melarikan diri. Maiale kekal dalam perkhidmatan Itali dan digunakan secara meluas menentang kapal British dan kapal dagang sekutu Allied sehingga Itali menandatangani gencatan senjata dengan sekutu itu pada September 1943.

Walaupun Maiale merupakan satu kejayaan, namun adalah sangat sukar untuk mengendalikannya dan cenderung untuk tenggelam. Ini sebabnya ia digelarkan sebagai "khinzir". Banyak torpedo musnah ketika ujian.

Sonderkommando Elbe adalah kumpulan khas Luftwaffe (pasukan udara Nazi Jerman) yang dilatih untuk menghentam pesawat mereka ke atas pesawat Allied.

Seperti yang diketahui, perang berubah pada di penghujung, dengan Jerman berada dalam situasi kalah membuatkan mereka menghasilkan idea-idea gila.

Antaranya adalah mengeluarkan semua senjata dan perisai dari pesawat dan memerintahkan para juruterbang untuk melanggar pesawat Allied. Idea itu akhirnya memburukkan lagi keadaan Jerman.

Walaupun Jerman mempunyai kapal terbang yang lebih baik daripada musuh mereka, namun ia tidak mencukupi. Malah, Jerman tidak mempunyai juruterbang atau bahan api yang mencukupi.

Menjadikan pesawat mereka sebagai peluru berpandu hanya mengurangkan jumlah pesawat dan juruterbang yang mereka miliki.

Walaupun juruterbang dijangka untuk menyelamatkan diri keluar kapal terbang sebelum meletup, namun ia bukanlah sesuatu yang mudah. Idea Jerman untuk menghentam kapal terbang sekutu Allied tidak begitu berjaya dalam pertempuran.

Walaupun cara ini berjaya memusnahkan beberapa pesawat Allied namun Jerman kehilangan lebih banyak pesawat.

Selain itu, ketika pihak Allied dengan cepat dan mudah menggantikan kapal terbang mereka, sebaliknya berlaku kepada Jerman.

Fukuryu yang bermaksud naga yang mengintai pengebom berani mati ketika Perang Dunia Kedua. Askar-askar yang ditugaskan ke unit ini bersenjatakan tongkat bulu dengan bom seberat 15 kilogram di hujungnya.

Para penyelam akan menyelinap ke pelabuhan musuh dan memasangkan tongkat bulu ini pada kapal musuh. Hasil daripada letupan tersebut akan membunuh penyelam dan merosakkan atau menenggelamkan kapal.

Apa yang menariknya adalah para penyelam lebih cenderung untuk terbunuh sebelum sempat memasang bom pada kapal.

Ini disebabkan oleh cara aneh untuk mengekalkan bekalan oksigen oleh penyelam. Mereka menyambungkan topi keledar yang dipakai ke tangki yang mengandungi natrium hidroksida .

Udara yang dihembus keluar akan masuk ke dalam tangki di mana ia akan bercampur dengan alkali untuk membentuk oksigen yang digunakan untuk bernafas semula.

Idea ini adalah untuk menghidup udara bersih melalui hidung dan menghembus nafas ke dalam tiub. Namun jika tersalah langkah dalam melakukan teknik pernfasan ini akan menyebabkan penyelam pengsan.

Kira-kira 50 orang penyelam terbunuh ketika menjalani latihan selepas menghidu natrium hidroksida. Kadang-kala, air memasuki tangki dan menukarkan alkali di dalamnya kepada gas beracun.

Adalah normal bagi penyelam untuk terperangkap disebabkan oleh rumpai laut.

Penyelam yang terselamat dan tidak meletupkan bom juga tidak begitu bernasib baik kerana ramai di antara mereka yang mengalami masalah pernfasan dan kerosakan pada otak.

Setakat ini, kita boleh bersetuju bahawa tentera Jepun sangat nekad untuk menghalang sekutu Allied daripada menceroboh wilayah mereka menggunakan serangan bunuh diri sebagai taktik tempur biasa.

Kapal Shinyo yang bermaksud gempa laut merupakan lagi satu senjata bunuh diri yang dilancarkan oleh Jepun. Ia diubahsuai daripada kapal peluru berpandu yang mengandungi letupan.

2 jenis kapal shinyo telah dihasilkan. Kapal jenis pertama direka untuk tentera laut, digunakan dengan merempuh kapal musuh dan membunuh pemandunya serta menyebabkan kerosakan yang teruk kepada kapal musuh.

Yang kedua direka untuk tentera darat, digunakan untuk menjatuhkan bom di sekitar kapal musuh sebelum beredar.

Sepatutnya pemandu tidak terbunuh dalam serangan ini, namun kadang-kala ia berlaku kerana bot ini tidak cukup pantas untuk meninggalkan lokasi sebelum bom meletup.

Marder adalah kapal selam kecil dengan seorang pemandu dibina oleh Nazi Jerman. Kapal selam ini sepatutnya tidak membunuh pemandunya, namun ia kerap berlaku.

Ia merupakan versi yang lebih baik bagi jenis kapal selam yang sama iaitu neger. Marder menyelesaikan beberapa masalah yang dihadapi oleh neger, termasuklah ketidakupayaan untuk kekal di dalam air.

Namun, marder yang sepatutnya menggantikan negera tidaklah dianggap lebih baik berbanding versi sebelumnya itu. Ketika menyelam, ia tidak boleh turun melebihi 30 meter. Atas sebab keselamatan, ia biasanya kekal di kedudukan 13.7 hingga 15.2 meter dari permukaan.

Jika ia menyelam pada kedalaman lebih daripada itu, ia bermakna bunuh diri. Kedua-dua kapal selam ini dilengkapi dengan peluru berpandu yang dilancarkan oleh pemandunya sebelum meninggalkan lokasi.

Walaubagaimanapun, beredar selepas menembak peluru berpandu adalah sangat sukar bagi kedua-dua kapal selam ini.

Walaupun mader berjaya digunakan menentang kapal-kapal sekutu Allied, namun ia masih disenaraikan sebagai senjata yang gagal memandangkan 1 pertiga daripada pemandunya terbunuh ketika melakukan misi.


Ini Pulangan Pelaburan Anda Sekiranya Anda Melabur Dengan Apple IPO 1980

Ketika ini Apple adalah antara syarikat dan jenama yang paling bernilai di dunia. Pulangan tahunan yang dijana oleh syarikat ini mencecah RM1.1 trilion.

Dan jika anda melaburkan wang anda satu ketika dahulu di mana syarikat ini masih "mentah", pelaburan anda itu akan menjadi berlipat-lipat kali ganda pada har ini.

Menurut perkiraan CNBC, pelaburan sebanyak RM4,170 (USD1,000) dalam syarikat Apple pada hari tawaran awam permulaan atau IPO (Initial Public Offering) pada Disember 1980, akan bernilai lebih daripada RM2.08 juta pada hari ini, termasuk kenaikan harga dan dividen.

Jumlah ini menunjukkan peningkatan sebanyak 500 kali ganda daripada nilai pelaburan asal.

Apple ditubuhkan pada tahun 1976 oleh Steve Jobs, Steve Wozniak dan Ronald Wayne (keluar dari syarikat kurang dari dua minggu kemudian).

Pelanggan pertama Apple adalah kedai komputer Bay Area yang dikenali sebagai The Byte Shop, yang memesan 50 unit komputer Apple I. Untuk memenuhi kontrak, Steve Jobs membuat pinjaman bank sebanyak RM62,500.

Sejak itu, syarikat ini mula berkembang bermula dan kemudiannya mengeluarkan Apple II pada Jun 1977. Model baru ini menampilkan grafik video warna dan memori yang meningkat.

"Bagi saya, komputer peribadi haruslah kecil, boleh diharap, mudah digunakan dan juga murah," kata Wozniak yang menerangkan sistem baru Apple II dalam artikel untuk Majalah Byte.

Pada Disember 1980, Apple menjadi syarikat awam, didagangkan dan dimiliki secara terbuka. The Wall Street Journal menggambarkan peristiwa itu sebagai "salah satu perkara yang paling ditunggu-tunggu dalam beberapa tahun kebelakangan ini."

Menurut laporan EDN, 4.6 juta saham Apple dijual dengan harga RM91.7 setiap satu dan terjual dalam masa yang tersangat singkat. Saham tersebut naik lebih daripada 30 peratus pada hari yang sama dan ditutup pada harga RM120.8 bagi setiap unit.

IPO ini telah menghasilkan lebih daripada 300 jutawan setiap hari, termasuk beberapa kakitangan Apple.

Pada masa itu, ia menghasilkan lebih banyak jutawan daripada mana-mana syarikat dalam sejarah dan Steve Jobs sendiri menjana lebih daripada RM833 juta.

Pada bulan Ogos, syarikat gergasi teknologi itu menjadi syarikat awam Amerika Syarikat yang pertama untuk mencapai cap pasaran USD1 trilion (RM4.17 trilion) setelah sahamnya mencecah harga RM862.7 seunit.

Lonjakan ini membolehkan Apple untuk mencapai kejayaan dan mencipta sejarah mengatasi syarikat e-dagang gergasi, Amazon.

Namun, perjalanan Apple tidak selalunya lancar. Pada tahun 1985, Apple telah "menggulingkan" Steve Jobs dan nilai pasarannya mulai jatuh.

Syarikat itu jatuh ke belakang pesaing terdekatnya, termasuk Microsoft disebabkan oleh produk yang gagal dan pergolakan di dalam bahagian atas syarikat.

Menjelang 1997, Apple berada di ambang kemuflisan dan terpaksa melepaskan 33% daripada pekerjanya. Sebagai usaha terakhir, ia mengambil semula Steve Jobs dan melantiknya sebagai CEO sementara.

Steve Jobs membuat keputusan secara veto dalam kebanyakan rancangan pengeluaran Apple ketika itu dan melaksanakan fokus baru terhadap kesederhanaan pada produk.

Di bawah kepimpinannya, syarikat itu melancarkan iMac G3 pada tahun 1998 yang membawa Apple kembali ke landasan yang baik serta menjadi terkenal.

Steve meneruskan kejayaannya dengan melancarkan iPod pada tahun 2001 dan iPhone pada tahun 2007. iPhone dengan pantasnya menjadi produk terulung dan merevolusikan bagaimana pelanggan menggunakan teknologi.


Kisah "Kembar Jim" Yang Terpisah Sejak Kecil Memiliki Takdir Hampir Sama

James 'Jim' Lewis, dari Lima, Ohio, diambil sebagai anak angkat pada tahun 1940, hanya tiga minggu selepas dia dilahirkan. Dia dinamakan James oleh ibu angkatnya dan mempunyai seekor anjing bernama Toy.

Sebagai seorang pelajar sekolah, Jim sangat meminati mata pelajaran matematik dan pertukangan tetapi mengalami masalah dalam mengeja.

Setelah dewasa, dia berkahwin dengan seorang wanita bernama Linda dan pasangan ini kemudiannya bercerai.

Jim bertemu dengan seorang wanita bernama Linda dan seterusnya mereka berkahwin serta dikurniakan dengan seorang anak yang diberi nama James Alan Lewis.

Jim bekerja sebagai seorang pengawal keselamatan, memandu sebuah kereta Chevrolet dan merupakan seorang perokok tegar.

James 'Jim' Springer, dari Piqua, Ohio, diambil sebagai anak angkat pada tahun 1940, hanya tiga minggu selepas dia dilahirkan.

Dia diberi nama James oleh keluarga angkatnya dan mempunyai seekor anjing bernama Toy. Sebagai seorang pelajar sekolah, dia menggemari mata pelajaran matematik dan pertukangan benci dalam mengeja.

Jim kemudiannya berkahwin dengan seorang wanita bernama Linda namun perkahwinan mereka tak kekal lama. Jim kemudiannya berkahwin dengan seorang wanita bernama Betty.

Jim dan Bettu mempunyai seorang anak lelaki bernama James Allan Springer, bekerja sebagai timbalan sheriff, memandu sebuah kereta Chevrolet dan merupakan seorang perokok yang tegar.

Tidak, anda tak salah baca dan penulis juga tidak tersalah menulis. Kedua-dua lelaki yang bernama James atau nama panggilan mereka, Jim, melalui kisah hidup yang sama.

Pada tahun 1979, Jim Lewis bertemu dengan Jim Springer dan kebenaran di sebalik persamaan yang mengejutkan ini terjawab.

Kedua-dua lelaki adalabh pasangan kembar seiras, yang membesar hanya terpisah dengan jarak 72 kilometer di antara satu sama lain dan melalui kehidupan yang hampir-hampir serupa.

Kedua-dua ibu angkat Jim mengetahui bahawa anak-anak mereka mempunyai saudara kembar.

Namun ibu James Springer menyangkakan kembar anaknya telah meninggal dunia manakala ibu Jim Lewis tahu lebih banyak maklumat mengenai pasangan kembar anaknya.

Ketika ibu Jim Lewis bertemu dengan seorang hakim untuk memuktamadkan kertas kerja pengambilan anak angkat, dia terdengar seseorang menyebut "bayi satu lagi" juga diberi nama James.

Berita ini lah yang membawa kepada Jim Lewis untuk mencari kembar seirasnya.

Di usia 39 tahun, Jim Lewis menghubungi mahkamah tersebut yang mempunyai rekod pengambilan anak angkat, kemudian menghubungi keluarga Jim Springer.

Jim Lewis kemudiannya menghubungi Jim Springer dan terus bertanya soalan yanh dinantikan selama ini, "Adakah awak saudara kembar saya?,".

Dipendekkan cerita, kedua-dua Jim bertemu secara peribadi empat hari kemudian.

Ketika bertemu, pasangan kembar ini mendapati bahawa mereka mempunyai masalah kesihatan yang sama iaitu sakit kepala tekanan, mempunyai tabiat menggigit kuku malah menghisap rokok dengan jenama yang sama serta bercuti di pantai yang sama di Florida.

Apabila mendengar mengenai persamaan kisah kembar Jim yang sangat aneh ini, penyelidik di University of Minnesota menjemput pasangan itu untuk datang ke maklam mereka untuk melakukan ujian.

Pasukan penyelidik ini ketika itu sedang menjalankan kajian terhadap pasangan kembar, dengan harapan dapat mengetahui sama ada pemisahan mempunyai peranan dalam perbahasan "sifat semulajadi vs pemupukan" atau "nature vs nurture".

Di antara tahun 1979 dan 1999, pasukan penyelidik ini telah melakukan kajian ke atas 137 pasangan kembar termasuk kembar Jim, yang telah dibesarkan terpisah antara satu sama lain.

Penyelidikan mereka mencetuskan lebih daripada 170 kajian berasingan yang memberi tumpuan kepada ciri-ciri perubatan dan psikologi kembar.

Sebahagian besar daripada apa yang mereka ketahui berada dalam lingkungan kesan persekitaran terhadap pemeliharaan anak dan faktor genetik sebagai perbandingan.

Walaupun tidak dapat disangkal bahawa kembar Jim sangat serupa dalam pelbagai cara, namun salah seorang daripada mereka telah menyimpang daripada hidup mereka yang serupa sebelum ini.

Jim Lewis baru-baru ini telah menceraikan Betty dan berkahwin sekali lagi dengan seorang wanita bernama Sandy, dengan Jim Springer menjadi pengapitnya.

Dan sehingga kini, masih tiada berita jika Jim Springer mengenali mana-mana wanita bernama Sandy.


Tips Memilih Kipas Siling Paling Optimum Untuk Rumah Anda

Salah satu dilema yang akan anda hadapi adalah dalam pemilihan kipas. Ini kerana dalam pasaran negara kita, boleh tahan juga banyak pilihan yang ada. Hendak memilih kipas, khasnya kipas siling bukanlah sesuatu keputusan yang senang. Jenama menjadi penentu utama, selain rupa, harga dan juga waranti.

Satu lagi ciri yang selalu menjadi perbandingan adalah berapa banyak bilah kipas yang paling baik, sebenarnya? Adakah 3, 4 atau 5? Apa kelebihannya lebih banyak bilah dan apa pula kekurangannya?

Artikel ini boleh dijadikan tips pantuan dalam memilih kipas yang bagus dan jimat elektrik untuk rumah anda. Juga anda boleh mengetahui jumlah kekuatan angin yang dihasilkan dari kipas yang kuat. Jom kita rungkaikan satu per satu.

Sekiranya kita meneliti pilihan kipas angin di pasaran, majoriti kipas angin siling yang dijual mempunyai minima 3 bilah, 4 bilah atau paling banyak pun 5 bilah.

Jika anda cari berkenaan isu ini, memang terdapat banyak perbezaan pendapat berkenaannya di internet dan ada bermacam pihak yang mengeluarkan pandangan berbeza-beza.

Kami tidak mahu menulis artikel ini berdasarkan pendapat atau taktik pemasaran semata-mata. Jadi kami akan cuba menjelaskan kepada anda menggunakan kajian yang telah dijalankan oleh kumpulan penyelidik dari National University of Sciences & Technology, Islamabad, Pakistan.

Kajian yang dijalankan pada tahun 2015 ini dilakukan untuk mengesan adakah berlaku perbezaan kemampuan sesebuah kipas, berdasarkan jumlah bilahnya.

Menggunakan sebuah bilik bersaiz 4 meter tinggi serta mempunyai panjang dan lebar sebesar 4.5 meter, 5 jenis kipas yang mempunyai 2,3,4,5 dan 6 bilah kipas akan dipasang ditengah-tengah bilik bagi mengukur tahap kecekapannya setiap satu.

Bilik eksperimen telah dibahagikan kepada sistem grid untuk memudahkan penyelidik mengenalpasti kesan angin pada setiap bahagian dalam bilik tersebut. Bacaan terhadap kecekapan kipas kesemuanya diambil daripada jarak minima 1.5 meter di bawah tempat kipas dipasangkan.

Setiap jenis kipas akan diukur dalam beberapa kadar, iaitu kadar saluran angin, kekuatan tork yang diperlukan untuk menggerakkan kipas dan juga tahap penggunaan tenaga.

Hasil keputusan ujian yang mereka jalankan, didapati kipas dua bilah merupakan kipas yang paling rendah kadar saluran anginnya namun menggunakan tenaga paling sedikit.

Apabila jumlah bilah dinaikkan kepada tiga, berlaku perubahan ketara pada jumlah angin yang mampu diputarkan oleh kipas. Walau bagaimanapun, dapat dilihat semakin banyak bilah dipasang pada kipas, keperluan penggunaan tenaga semakin meningkat disebabkan beban berat yang perlu ditampung oleh kipas.

Keputusan ini dapat dilihat konsisten dengan penambahan jumlah bilah kipas. Lebih bilah pada kipas akan memberikan jumlah putaran udara yang lebih baik namun peningkatan daripada 4 bilah ke 5 bilah dan 5 bilah ke 6 bilah disimpulkan sebagai terlalu minima faedahnya berbanding dengan keperluan tenaga yang diperlukan untuk menggerakkannya.

Dengan mengambil faktor kadar putaran udara dan juga faktor penjimatan penggunaan tenaga, penyelidik menyimpulkan bahawa kipas 3 bilah dan 4 bilah sebenarnya sudah memadai untuk kita menyejukkan sesuatu bilik dan pada masa yang sama, tidak menggunakan elektrik terlalu tinggi.

Faedah yang diperolehi daripada penggunaan kipas 5 bilah atau 6 bilah pula tidak cukup untuk menjustifikasikan penggunaan tenaganya yang jauh lebih tinggi berbanding 3 bilah atau 4 bilah. Ini kerana tahap kesesuaian putaran udara untuk kita telah pun berjaya dihasilkan oleh kipas 3 bilah dan 4 bilah secara optimum.

Bila anda hendak membeli kipas, pasti penjual akan mengesyorkan untuk anda menggunakan kipas yang mempunyai bilah yang panjang. Bagaimanapun, formula yang sama tetap akan terpakai iaitu lebih berat beban kipas, lebih banyak tenaga akan digunakan.

Jadi daripada kita membazir tenaga elektrik cuba menyejukkan bilik dengan kipas yang terlalu besar untuk saiz bilik itu, adalah lebih baik kita ikuti panduan memilih saiz diameter kipas yang sebenarnya bergantung dengan saiz ruang atau bilik itu.

Jika anda perhatikan di kedai, banyak juga kipas siling yang dijual mempunyai fungsi 'reverse' di mana kipas boleh ditukar pusingannya supaya angin di tarik ke atas oleh kipas. Adakah kita memerlukan fungsi ini? Besar kemungkinan tidak perlu.

Ini kerana fungsi 'reverse' pada kipas siling sebenarnya dicipta untuk kawasan-kawasan beriklim sejuk.

Ketika musim sejuk, masyarakat barat khasnya memerlukan sebuah kipas yang akan menarik angin sejuk ke atas supaya udara panas yang keluar daripada alat pemanas dapat memenuhi bilik. Ini akan membolehkan seluruh bahagian rumah atau bilik dipenuhi udara panas yang akan memberikan keselesaan pada penghuni rumah atau ruang tersebut.

Effect of Number of Blades on Performance of Ceiling Fans


10 Sebab Mengapa China Tidak Akan Jadi Negara Paling Berkuasa Dunia

Tak ada siapa pun yang dapat menyangkal kenyataan bahawa China adalah sebuah negara yang sangat hebat dan luar biasa.

Antara salah satu tamadun tertua di dunia yang masih wujud, China telah beralih daripada masyarakat pertanian selama berabad-abad kepada sebuah kuasa ekonomi perindustrian terbesar di dunia.

Dalam tempoh 50 tahun, pembaharuan yang dibuat oleh China telah menjadikannya ekonomi kedua terbesar di Bumi, dan ia tidak lama lagi dijangka mengatasi Amerika Syarikat.

Dengan jumlah populasi mereka, ekonomi yang kuat dan ketenteraan yang berkembang pesat, orang Cina telah menarik perhatian dan dalam beberapa aspek, menjadi kebimbangan dunia.

Ramai orang kini percaya bahawa hanya masa sahaja yang akan menentukan China untuk mengambil alih sebagai kuasa besar global yang seterusnya.

Dan walaupun ia mungkin berlaku satu hari nanti, namun terdapat banyak sebab juga untuk mempercayai bahawa ia mungkin tidak mungkin berlaku.

iluminasi.com kongsikan 10 sebab mengapa China mungkin tak akan menjadi kuasa terbesar di dunia.

Sehingga (dan jika) isu-isu ini dapat ditangani, tidak mungkin negara akan mengambil alih masa akan datang sebagai kuasa paling dominan di Bumi, baik secara tentera atau ekonomi. Berikut adalah sepuluh alasan mengapa China tidak akan mengambil alih dunia.

Masalah pencemaran di China yang sangat serius bukan lagi satu perkara yang mengejutkan.

Sejak pembangunan perindustrian pesat yang bermula pada tahun 1950-an, China telah mencapai titik di mana saintis kesihatan menganggarkan masalah ini telah meragut 1.6 juta nyawa setahun, kira-kira 4,000 orang sehari.

Memandangkan negara-negara lain mengalami kelewatan dalam memulakan pengeluaran disebabkan oleh sekatan dan peraturan alam sekitar, China membina kilang-kilang tanpa mengambil kira kesan-kesan alam sekitar jangka panjang.

Oleh kerana permintaan asing untuk produk murah yang dibuat di China melonjak, perkara yang sama berlaku terhadap pembinaan kilang-kilang yang diperlukan untuk menghasilkannya.

Di beberapa kawasan paling tercemar, hanya dengan bernafas, ia sama seperti anda menghisap 40 batang rokok sehari.

Dengan hampir separuh daripada populasi penduduk yang tinggal di rantau metropolitan utama yang biasanya paling tercemar, kesan buruk terhadap kesihatan awam dan keperluan untuk memperbaiki kerosakan itu memberikan kemunduran yang serius kepada negara.

Sehingga November 2018, penduduk China dianggarkan seramai 1.386 bilion orang.

Walaupun negara ini secara geografi adalah yang keempat terbesar di dunia, namun kira-kira 20% daripada seluruh populasi global tinggal di dalam sempadan negara ini.

Ini menjadikan tekanan terhadap sumber semula jadinya tersangat besar, terutamanya apabila standard hidup meningkat menjadikan permintaan terhadap sumber juga meningkat.

Walaupun langkah-langkah tertentu telah dilaksanakan untuk membantu mengurangkan populasi yang melonjak naik seperti polisi seorang anak bagi satu keluarga yang sudah wujud hampir 40 tahun (dilancarkan secara rasmi pada tahun 2016), namun China kelihatan akan menjadi lebih bergantung kepada sumber-sumber asing bagi memenuhi keperluannya.

Ketika ini, China sedang menghadapi mimpi buruk demografi. Apabila kadar kesuburan telah menurun dan selepas beberapa dekad dengan dasar seorang anak, negara ini menjadi semakin tua dengan sangat cepat.

Setelah polisi satu anak itu dilancarkan secara rasmi pada tahun 2016, ramai pasangan kini didapati hanya mahu seorang anak atau tidak merancang untuk mempunyai keturunan sama sekali.

Menurut Pertubuhan Bangsa-Bangsa Bersatu (PBB), China mungkin mempunyai sebanyak 44% daripada penduduknya yang bersara pada tahun 2050.

Jika mereka tidak dapat menarik belia China kembali ke negara ini dari jauh yang mana dilihatkan seperti satu lagi halangan besar, tekanan yang begitu besar akan diletakkan pada populasi pekerja yang lebih muda untuk mengekalkan perkhidmatan sosial China, terutamanya memandangkan negara itu adalah negara sosialis.

Walaupun China mempunyai pertumbuhan berterusan yang sangat mengagumkan selama bertahun-tahun, sejumlah penduduk mereka masih hidup dalam kemiskinan.

Sejak awal 1980-an, berjuta-juta rakyat China telah melihatkan peningkatan dalam taraf hidup dengan begitu dramatik.

Namun ketika ekonomi semakin berkembang, masih terdapat berjuta-juta yang lain hidup tanpa bekalan elektrik atau air minuman yang mencukupi.

China masih memerlukan masa yang panjang dan pelaburan yang besar sebelum penduduk China secara keseluruhan dapat hidup dengan taraf yang lebih baik dan menjadi kaya mengikut piawaian negara maju yang lain.

Walaupun kelas pertengahan telah mengalami pertumbuhan yang tersangat pesat di China, namun jangkaan oleh golongan ini juga telah meningkat kerana lebih ramai orang Cina akan mengharapkan gaji yang lebih baik.

Ini secara langsung akan membuatkan produk mereka menjadi lebih mahal untuk pengguna.

Walaupun negara-negara seperti Jepun dan Korea masih mengeksport sejumlah barangan yang besar ketika mana gaji mereka juga bertambah, namun kualiti barang-barang tersebut adalah tinggi, membuatkan permintaan terhadapnya juga meningkat.

Walaupun negara dengan gelaran "bengkel dunia" ini mengeksport banyak barang, kebanyakan daripadanya adalah tersangat murah kerana kualiti yang buruk.

Akhirnya, apabila taraf hidup naik, penduduk akan menjangkakan gaji yang lebih tinggi yang sudah tentu akan mendorong peningkatan kos pengeluaran, menjadikan produk yang mereka eksport terlalu mahal.

Ini akan menyebabkan syarikat-syarikat asing akhirnya mencari negara dengan kos pengeluaran yang lebih murah, seperti Vietnam dan Bangladesh, untuk menghasilkan barangan mereka.

Terdapat beberapa wilayah seperti Tibet dan Hong Kong di China yang menuntut lebih banyak autonomi, yang mana memerlukan negara ini untuk menumpukan sejumlah besar sumber untuk memastikan kestabilan politik di dalam sempadannya.

Selagi mereka tak dapat mencapai tahap tertentu kestabilan serantau serta mengawal keinginan yang semakin meningkat dari populasi umum untuk lebih banyak kebebasan, selagi itu cita-cita asing mereka akan terhalang.

Tak seperti bekas Kesatuan Soviet, jika anda ingin berpindah keluar dari China, anda bebas berbuat demikian. Namun satu-satunya perkara yang menjadi masalah adalah wang.

Ini menimbulkan masalah yang agak serius bagi China kerana laporan baru-baru ini menunjukkan bahawa sebanyak 50% daripada antara rakyat China yang terkaya sedang mempertimbangkan untuk keluar dari negara ini dan berhijrah ke tempat-tempat seperti Amerika Syarikat, Australia, dan Kanada.

Jadi, walaupun China berjaya menaikkan taraf hidupnya, namun mereka menghadapi cabaran untuk meyakinkan sejumlah besar warganya untuk tinggal.

Masalah yang disebut sebelum ini seperti pencemaran, kesesakan, dan sekatan terhadap kebebasan peribadi menjadikan berhijrah sebagai satu pilihan yang menarik.

Apabila mereka keluar dari China, mereka akan membawa kekayaan bersama-sama dan meninggalkan apa yang dirujuk kepada "wealth drain" iaitu kehilangan hasil cukai dan pelaburan dalam sempadan mereka.

Walaupun industri swasta telah berkembang dengan pesat, sebahagian besar ekonomi China masih dimiliki oleh kerajaan sendiri.

Kira-kira 30% daripada jumlah aset mereka termasuklah dalam sektor perindustrian dan perkhidmatan dikawal oleh negara.

Ini mungkin menyumbang kepada rasuah dan ketidakcekapan kerana subsidi boleh dan digunakan untuk menubuhkan perniagaan yang mungkin tidak menguntungkan.

Seiring dengan persaingan, inovasi juga akan turut wujud, yang mana penting untuk mengekalkan kaitan dalam ekonomi yang semakin berteknologi tinggi, berasaskan pengetahuan.

Sekurang-kurangnya 50% daripada jumlah industri di China dikuasai oleh negara.

China kini berada di kedudukan yang agak aneh di mana mereka mempunyai ekonomi pasaran yang agak bebas dan dalam masa yang sama menjadi negara sosialis.

Akibatnya, mereka mempunyai cabaran domestik yang sangat besar di hadapan mereka kerana mereka cuba mengekalkan ekonomi mereka secara bebas dan berdaya saing dalam usaha untuk menjana pendapatan bagi memperbaiki negara secara keseluruhan serta mengekalkan situasi sosialis di dalam negara.

Ini boleh menyebabkan wawasan yang sangat mengelirukan mengenai masa depan rakyat China.

Apabila kelas menengah berkembang dan kekayaan mereka bertambah, struktur kelas juga harus menjadi lebih jelas, yang mana bertentangan dengan sosialisme.

Ekonomi pasaran bebas yang sihat secara meluas dipercayai hanya dapat bertahan dalam jangka masa panjang jika ia bebas daripada campur tangan kerajaan yang terlalu banyak dan mampu bersaing di seluruh dunia, yang merupakan satu cabaran besar bagi negara parti tunggal ini.

Walaupun China telah melabur secara besar-besaran dalam ketenteraannya dan ia semakin berkembang, namun mereka masih berada di belakang tentera yang paling berkuasa di dunia dari segi peralatan dan latihan.

Ia memerlukan jumlah wang yang terlalu untuk melengkapkan dan melatih saiz tentera yang tersangat besar.

Rasuah yang meluas ditambah dengan kekurangan persaingan, kos yang melampau, kelewatan, isu-isu yang menguatkuasakan kawalan mutu dan monopoli dalam industri pertahanan meletakkan negara ini dalam keadaan lemah yang serius dalam memperoleh teknologi baru.

Struktur organisasinya juga mempunyai banyak cacat cela kerana objektif utama Tentara Pembebasan Rakyat adalah memberikan perlindungan dan pemeliharaan kepada lebih daripada 88 juta anggota Parti Komunis berbanding masyarakat awam sendiri.

Antara masalah serius  lain termasuklah kekurangan pengalaman pertempuran kerana China tidak terlibat dalam pertempuran dengan musuh asing sejak Vietnam pada tahun 1979.

Kekurangan pengalaman berbanding dengan negara-negara seperti AS, UK, dan Rusia menempatkan China di kedudukan yang agak teruk.


5 Jenis Pasport Pelik Yang Jarang Didengari

Pasport merupakan kunci kepada pintu yang membolehkan seseorang mengembara ke seluruh dunia (tertakluk kepada kuasa pasport kewarganegaraan seseorang). Walau bagaimanapun, tahukah anda, evolusi pasport bukanlah sesuatu yang mudah?

Pasport yang kita kenali pada hari ini sebenarnya agak baru diperkenalkan. Walaupun sejarah awal dokumen pengenalan diri mirip pasport telah dapat dikesan sejak Tahun 450 Sebelum Masihi dan Raja Henry Kelima yang mula menghasilkan dokumen perjalanan kepada rakyatnya pada kurun ke-15, reka bentuk standard buku pasport bersaiz sebesar tapak tangan kini hanya bermula pada awal abad ke-20.

Semasa zaman Mesir Purba, tiada rekod yang diketahui atau ditemui berkaitan sebarang dokumen perjalanan. Namun begitu, pada tahun 1974, mumia Ramses Kedua (yang telah mati pada tahun 1213 Sebelum Masihi) terpaksa diterbangkan ke Paris untuk kerja-kerja pemulihan. Mumia itu diberikan sebuah pasport Mesir yang sah termasuklah sekeping gambar pasport yang memaparkan wajah firaun yang diawetkan itu. Pekerjaannya disenaraikan sebagai "Raja (mangkat)."

Sekiranya pasport telah diperkenalkan pada zaman Ramses Kedua, dia mungkin tidak memerlukan sebarang dokumen perjalanan. Ini disebabkan kebanyakan Raja dan Permaisuri yang masih hidup tidak memerlukan pasport. Laman web rasmi Keluarga Diraja British menjelaskan yang "setiap pasport British dikeluarkan atas nama Baginda Tuanku Permaisuri, maka Ratu Elizabeth tidak perlu memilikinya."

Begitu juga di Jepun, kerajaan memutuskan bahawa ia adalah "tidak sesuai" untuk mengeluarkan pasport negara tersebut kepada Maharaja Jepun. Ini disebabkan ia mempunyai cop mohor diraja dengan lambang bunga kekwa yang dipanggil "kikumon" dan mengandungi klausa berbunyi "menteri luar negeri memohon supaya pemegang pasport ini dibiarkan berjalan tanpa kesulitan." Adapun begitu, apabila Maharaja Akihito turun takhta pada bulan April 2019, beliau akhirnya akan mempunyai pasport antarabangsa seperti keluarga diraja yang lain.

Walaupun persempadanan negara sering dikaitkan dengan manusia, mumia dari zaman purba bukanlah satu-satunya entiti ganjil yang memerlukan pasport. Nama burung peregrine falcon mungkin membawa makna "pengembara" namun di Emiriah Arab Bersatu (UAE), burung spesies ini tidak boleh mengembara dan terbang terlalu jauh tanpa pasport.

Burung falko, khususnya dari keluarga saker dan peregrine falcons mempunyai nilai yang amat tinggi di UAE di mana aktiviti membela dan memburu menggunakan burung ini merupakan salah satu sukan tradisi yang menjadi kebanggaan masyarakat Badwi di sana.

Malangnya, disebabkan status dan nilai berharga burung-burung ini, ia terdedah kepada aktiviti penyeludupan haram. Disebabkan itu, setiap burung falko di negara ini memiliki pasport hijau UAE untuk mengelilingi dunia dan menghadiri festival atau pertandingan burung falko. Setiap pasport mempunyai nombor pengenalan unik yang sama dengan nombor yang terukir di cincin yang terdapat pada kaki burung.

Sama seperti warganegara UAE lain, perjalanan burung-burung ini perlu melalui pemeriksaan oleh pegawai kastam dan imigresen yang perlu disahkan, ditandatangani berserta tarikh untuk mengawal pergerakan burung ini dari sebuah negara ke negara lain.

Anda mesti tidak menyangka, sebenarnya pasport antarabangsa bagi haiwan juga adalah suatu perkara yang biasa. Haiwan peliharaan di Amerika Syarikat, misalnya, dengan mudah boleh mendapatkan kelulusan perjalanan untuk melepasi sempadan. Namun, bagi haiwan peliharaan di negara-negara Kesatuan Eropah, mereka boleh memiliki sendiri 'buku biru' yang lengkap dengan gambar pasport.

Negara Kesatuan Eropah membenarkan perjalanan haiwan-haiwan peliharaan tanpa kuarantin antara negara anggota. Peraturan ini amat disukai ramai sehinggakan ratusan anjing (berserta tuan mereka) mengadakan satu protes di London pada bulan Oktober 2018 yang dipanggil "wooferendum" untuk membantah Brexit yang mengancam kedudukan istimewa ini.

Kuda-kuda British sebaliknya, diwajibkan memiliki pasport kuda walaupun mereka tidak pernah keluar dari ladang sendiri. Peraturan ini diadakan untuk memastikan kuda yang pernah diberikan dadah yang berbahaya untuk manusia tidak akan dihantar ke rumah sembelihan dan memasuki pasaran makanan.

Di Amerika Syarikat, sesetengah pengembara juga bakal memiliki pasport walaupun tidak pernah meninggalkan negara itu. Akta "Real ID" 2005 menghendaki setiap pengenalan diri mengikut negeri perlu mematuhi keperluan keselamatan yang telah diperketatkan sekiranya pemegang dibenarkan menaiki penerbangan domestik.

Kebanyakan jabatan negeri telah memenuhi peraturan ini namun masih ada beberapa negeri yang meminta lanjutan tempoh. California dan Massachusetts misalnya diberikan masa sehingga 10 Januari 2019 untuk mengeluarkan kad pengenalan baru. Jika mereka gagal, penduduk negeri itu perlu mempunyai pasport untuk menaiki kapal terbang - walaupun untuk penerbangan domestik.


Mitos Berkaitan Pengambilan Vitamin Dan Suplemen Tambahan : Perlu atau Tidak?

Pemasaran vitamin berjaya meyakinkan kita yang tubuh kita memerlukan pengambilan pil-pil vitamin setiap hari. Sesuatu yang mungkin mengejutkan anda, sehingga kini belum ada kajian yang benar-benar mengatakan anda perlu ambil pil vitamin anda.

Kajian-kajian yang telah dilakukan pula menjumpai hasil sebaliknya, di mana vitamin-vitamin yang diambil sebenarnya memberikan kesan negatif pada pemakannya. Sesetengah vitamin dikatakan meningkatkan risiko menghidap kanser sementara ada yang dikatakan menyebabkan penyakit batu karang.

Jadi persoalannya - vitamin manakah yang patut anda ambil dan mana yang patut anda tinggalkan? Jawapannya mungkin bukan sesuatu yang anda suka.

Asid folik adalah salah satu daripada vitamin B yang ada. Asid folik disyorkan oleh saintis untuk diambil oleh wanita yang mengandung, kerana didapati mampu mengurangkan risiko ke atas bayi khasnya perkembangan otak dan tulang belakang bayi.

Multivitamin merupakan makanan tambahan yang cuba merangkumi pelbagai jenis khasiat dalam satu pil. Walau bagaimanapun, apa yang anda boleh dapat daripada tabiat makanan yang baik mampu memberikan anda apa yang anda rasa anda perlukan.

Mengambil multivitamin secara berlebihan dikatakan meninggikan risiko kematian. Satu kajian pada tahun 2011 mendapati wanita yang mengambil vitamin mempunyai kadar kematian lebih tinggi berbanding wanita yang tidak, dalam kajian yang melibatkan 38,000 orang.

Vitamin C dikatakan mampu memperkuatkan tubuh kita daripada demam. Walau bagaimanapun, pengambil pil vitamin C tidak memberi apa-apa kesan kepada pemakannya dalam kajian yang dilakukan.

Ini kerana tubuh kita mempunyai kebolehan untuk menyimpan kadar vitamin C yang sepatutnya dalam badan kita. Sekiranya kita mengambil dos yang melebihi apa yang kita perlukan, badan kita hanya akan membuangnya pada akhirnya.

Perlu atau tidak : tidak perlu. Makan oren atau buah-buahan yang bersifat sitrus.

Vitamin D boleh dihasilkan oleh badan kita apabila kita didedahkan dengan cahaya matahari. Walaupun begitu, dalam diet pemakanan kita, vitamin D agak sukar untuk didapati kecuali di dalam ikan yang berminyak seperti salmon dan sardin. Sekiranya dilakukan perbandingan, kena pancaran matahari mampu menghasilkan lebih 20,000IU vitamin D berbanding makan ikan yang hanya mengandungi 1,000IU vitamin D.

Jadi sekiranya anda kerap berada di luar terkena pancaran cahaya matahari, badan anda mungkin mengandungi vitamin D yang cukup untuk kekuatan tulang anda. Tetapi bagi pekerja pejabat atau yang meniaga on-line, nak duduk dekat cahaya selama 20 minit berterusan tu mencabar sikitlah. Jadi penyelidik mensarankan pada kita untuk ambil makanan tambahan vitamin D bagi membantu penyerapan kalsium.

Anti-oksida merupakan makanan tambahan yang sangat popular di kalangan rakyat kita. Asal ada saja makanan tambahan, anti-oksida akan jadi label jualan penting yang akan diulang-ulang.

Bagaimanapun, kajian yang dah dijalankan membuktikan pengambilan anti-oksida yang berlebihan akan meningkatkan risiko kanser pada pengambilnya, mengurangkan kesan baik senaman serta mampu meningkatkan risiko kematian mengejut seseorang. Kajian pada tahun 2014 merumuskan pengambilan anti-oksidan tidak memberi sebarang faedah, jadi mereka menasihat agar kita berhenti mengambilnya.

Probiotik dikatakan sebagai bakteria yang mampu melindungi sistem perhadaman kita dengan membantu melancarkan lagi proses yang berlaku dalam usus. Walaupun demikian, kajian-kajian yang dijalankan tidak membuktikan wujud sebarang faedah pengambilan probiotik kerana probiotik didapati hanyalah strategi pemasaran.

Ini kerana usus kita sebenarnya sudah pun lengkap sistemnya tanpa perlu campur tangan bakteria-bakteria dari luar. Selain itu, kajian juga mendapati bakteria yang dibiakkan sebagai probiotik seperti bifidobacterium dan lactobasilus berkemungkinan besar mati semasa berada dalam organ pencernaan manusia yang berasid.

Perlu atau tidak : tidak. Tetapi ada kes di mana sembelit berjaya dibantu dengan pengambilan minuman probiotik dari farmasi.

Zink memberikan peranan yang besar pada tahap kesihatan kita, kerana zink membantu sistem imunisasi badan kita melawan bakteria dan virus. Zink juga membantu menyembuhkan luka serta menguatkan lagi deria rasa dan bau kita. Sama seperti vitamin D, sumber zink walaupun lebih banyak pilihannya - tetap agak terhad pada kita.

Sumber zink terbanyak adalah tiram. Selain itu zink juga boleh didapati daripada daging merah, ketam, udang, kekacang, bijirin serta bahan tenusu yang mampu membekalkan zink dalam kuantiti sedikit. Pendapat mengatakan tabiat pemakanan sihat mampu membekalkan zink yang cukup untuk anda. Persoalannya, adakah perlu zink sebagai makanan tambahan?

Penyelidik mensarankan kepada kita untuk mengambil pil zink apabila kita demam selsema kerana zink mampu mempercepatkan penyembuhan tubuh kita.


5 Barang Yang Terselamat Dari Tragedi Titanic Dan Sangat Mahal Harganya

Angkat tangan jika anda salah seorang peminat fanatik filem Titanic.

Filem yang pertama kali ditayangkan pada tahun 1997 ini adalah berdasarkan tragedi kapal karam pada tahun 1912 yang menyayat hati, selepas melakukan pelayaran dari Southampton, England ke New York, Amerika Syarikat.

Cerita ini memaparkan gambaran sebenar tragedi ketika pelayarannya namun objek-objek yang terselamat daripada insiden ini lebih menceritakan kisah kehidupan sebenar yang berlaku di atas Titanic.

Berdekad-dekad kemudian, barang-barang ini menjadi tersangat bernilai dan menjadi kegilaan pengumpul. iluminasi.com kongsikan 5 barang paling mahal pernah dijual yang terselemat dari tragedi kapal Titanic tahun 1912.

Jam poket ini adalah milik seorang pelayan di kapal yang bernama Edmund Stone. Beliau adalah pramugara kelas pertama dan juga individu yang memegang kunci induk bagi kabin kelas pertama.

Jam tangan itu berhenti berdetik pada jam 2:16 pagi, kemungkinan besar adalah saat yang tepat di mana Edmund Stone mendarat dalam air sejuk di lautan Atlantik.

Apabila ia dijual pada tahun 2008, jam poket ini mencipta rekod sebagai objek yang terselamat daripada Titanic yang paling mahal, dijual dengan harga RM616,000 namun rekod ini telah dipecahkan oleh barangan lain di bawah.

Kot anggun cantik yang diperbuat daripada bulu memerang ini adalah kepunyaan pramugari kelas pertama, Mabel Bennet. Ketika Titanic mula tenggelah, Mabel hanya memakai pakaian tidur.

Dia kemudiannya diberikan kot ini untuk melindunginya dari cuaca sejuk ketika menunggu giliran untuk menaiki bot keselamatan. Kot ini berjaya dijual dengan harga RM956,500, dua kali ganda daripada harga yang dianggarkan.

Daripada semua pakaian terselamat daripada Titanic yang dijual dalam lelongan tersebut, kot ini merupakan satu-satunya pakaian yang masih berada dalam keadaan baik.

Pelan kapal Titanic telah dilukis oleh Jabatan Arkitek Laut dari syarikat White Star Line yang membina kapal mewah ini. Ia adalah antara salah satu bahagian penting daripada sejarah Titanic kerana ia digunakan untuk menyiasat kapal yang telah karam di lautan.

Saksi-saksi menggunakannya untuk mengenalpasti lokasi-lokasi di dalam kapal dan nota di mana kapal ini menghentam aisberg boleh dilihat di atas pelan peta tersebut.

Lukisan teknikal yang mempunyai ukuran 9.2 meter panjang ini terjual dengan harga RM1.46 juta dalam sebuah lelongan.

Dalam filem Titanic, apabila kapal mula tenggelam, pemain biola mula bermain dan kemudiannya disertai oleh pemuzik-pemuzik lain. Ini kedengaran seperti senario Hollywood yang terlebih romantis, tetapi sebenarnya ia adalah berdasarkan peristiwa yang benar.

Wallace Hartley mula bermain lagu "Nearer My God to You" pada saat-saat terakhir yang kritikal. Walaupun Wallace terbunuh namun biolanya terselamat walaupun telah rosak.

Biola tersebut telah berjaya dijual dalam sebuah lelongan dengan harga RM7.11 juta.

Jika anda pernah menonton filem Titanic lebih daripada sekali, pasti anda ingat akan kalung yang dipakai oleh Rose di atas kapal yang ditemui beberapa tahun kemudian. Dalam rangka kapal yang sebenar, banyak perhiasan yang ditemui oleh pasukan ekspedisi.

Dan ini adalah masuk akal kerana ramai individu terkenal dan jutawan yang menaiki Titanic ketika itu. Satu koleksi gelang berliang yang ditemui dalam Titanic telah dijual dalam satu acara lelongan yang terjual dengan harga mencecah RM7.08 bilion.

Barang kemas yang paling menonjol di antara kesemuanya adalah seutas gelang berlian terukir nama "Amy".


5 Trik Magik Yang Masih Menjadi Rahsia Dan Belum Dirungkai Sesiapa

Helah silap mata menjadi alat hiburan berabad-abad lamanya, membuatkan kanak-kanak dan juga orang dewasa terpegun. Pengalaman duduk di khalayak ramai dan menyaksikan salah satu aksi ini boleh menjadi sesuatu yang tak dapat dilupakan.

Selalunya orang biasa tidak mengetahui bagaimana helah atau trik tersebut dilakukan namun kita semua tahu ia bukanlah sihir.

Dan walaupun kini teknologi sudah semakin berkembang, namun masih terdapat trik-trik yang tidak dapat dijelaskan. iluminasi.com kongsikan antara 5 trik magik yang masih tidak dapat dirungkai.

Teleportasi adalah sesuatu yang dianggap mustahil. Walaupun saintis telah menemukan pelbagai teori tentang cara ia dapat dilakukan, namun setakat ini ia hanya kekal sebagai sains fiksyen dan digunakan dalam helah silap mata.

Dalam video di atas, David Copperfield berusaha untuk menunjukkan teknik tersebut. Dia bersedia untuk membuatkan para penonton ternganga dengan menunjukkan video siaran langsung di Hawaii dan mendakwa bahawa dia akan teleportasi ke sana.

Bunyinya macam tak masuk akal kan? Namun rakaman video ini menunjukkan sebaliknya. Seorang penonton menulis huruf hadapan namanya pada lengan Copperfield menggunakan sebatang pen.

Gambar Polaroid juga telah diambil oleh ahli penonton lain. Bukti-bukti ini pergi bersama Copperfield dan pembantunya ketika mana mereka hilang dari pentas tersebut melalui sebuah portal.

Tidak ada apa-apa yang dekat dengan portal sama ada di bahagian bawah atau atas. Beberapa saat kemudian, Copperfield dan pembantunya muncul di pantai dalam video di Hawaii.

Ahli silap mata tersebut kemudiannya dengan bangga menunjukkan lengannya yang ditandatangani "TS" dan gambar polaroid yang diambil sebelumnya.

Walaupun adalah jelas ia bukanlah magik sebenar, namun penjelasan terhadap helah ini masih belum diketahui. Ada orang yang cuba untuk mendedahkannya namun tiada terbukti cukup sempurna dan memuaskan.

Silap mata India yang terkenal ini adalah aksi yang menarik di mana ahli silap mata mengarahkan tali untuk bergerak dan menegak dengan sendiri!

Dalam video di atas, seorang lelaki membawa seutas tali gergasi dan dengan orang ramai berkumpul, dia menunjukkan tali kepada mereka supaya semua orang dapat melihat bahawa tiada apa-apa yang telah dilakukan untuk mengubahnya.

Kemudian, dia meneruskan aksinya dengan meleakkan tali ke dalam bakul dan memerintahkannya untuk "hidup". Tali tersebut "bangun" dari dalam bakul seperti ular yang diseru dengan seruling.

Ia disertai dengan muzik funky ahli silap mata ini yang menampakkan helah ini lebih meyakinkan dan benar. Tak cukup dengan itu, seorang budak lelaki kemudiannya memanjat tali yang kelihatan tidak diikat pada apa-apa.

Tak lama selepas kanak-kanan itu turun, tali tersebut jatuh dengan perintah ahli silap mata, seperti tiada apa yang berlaku. Setakat ini, tiada siapa yang berjaya mendedahkan helah ini dengan bukti yang kuat.

Penn & Teller adalah dua ahli silap mata dan penghibur luar biasa yang sentiasa membuatkan peminat mereka terkesima dengan cara yang baru dan kurang penjelasan.

Trik yang ringkas dan menakjubkan ini dilakukan di mana Teller secara fizikal menggunting bayang-bayang dengan sebilah pisau.

Dan apabila bayang-bayang tersebut dipotong, pokok bunga sebenar yang ada di hadapannya juga turut terpotong. Selepas pertunjukkan luar biasa ini, darah mula menetes dari tangan Teller yang hanya dapat dilihat melalui bayangan pada mulanya.

Kemudian tangannya bergerak lebih dekat menghampiri kanvas di mana darah sebenar muncul. Ia helah yang sangat ringkas namun tidak dapat dijelaskan ini masih menjadi misteri.

Helah ini adalah yang paling ringkas dalam senarai ini, namun masih membuatkan ramai orang sakit kepala memikirkannya. Ahli silap mata Richard Osterlind, meminta duit syiling biasa yang kuat dan disahkan oleh para penonton bahawa ia benar-benar duit syiling biasa.

Setelah ini selesai, Osterlind meletakkan syiling tersebut di atas telapak tangannya dan menekannya sedikit menggunakan jari. Tiba-tiba, duit syiling tersebut bengkok.

Dia kemudiannya menunjukkan duit syiling tersebut kepada para penonton dan mengembalikan bentuk wang syiling tersebut kepada sedia kala dengan menekannya semula.

Richard mungkin tidak mempunyai otot yang besar untuk mencuba melakukan sesuatu seperti itu, tetapi dia mempunyai kemahiran yang cukup.

Helah silap mata seringkas ini pun masih menjadi rahsia sehingga ke hari ini.

Penn memulakan persembahan dengan mendapatkan peluru sebenar dari poketnya dan meminta bantuan daripada kalangan penonton yang berpengalaman menggunakan senjata api.

Dua lelaki memutuskan untuk membantu. Mereka diminta menandatangani peluru untuk memastikan tidak ada helah di sini yang cuba dilakukan oleh Penn.

Kemudian Penn dan Teller tiba-tiba mengacukan pistol Python Colt sebenar ke arah satu sama lain dengan peluru yang ditandatangani di dalamnya.

Mereka mengacukan ke mulut masing-masing dan kemudiannya melepaskan tembakan. Dengan bunyi yang kuat, topi keledar perlindungan mereka jatuh dan mereka kelihatan tidak tercedera dengan peluru yang ditandatangani berada dalam mulut mereka.

Kaca nipis di depan mereka kelihatan hancur kesan daripada tembakan. Mereka juga menunjukkan peluru-peluru tersebut kepada dua orang lelaki tersebut yang mengesahkan bahawa senjata api tersebut baru sahaja digunakan melalui baunya.

Bagaimana mereka melakukannya adalah tidak jelas dan itu sebahagian daripada apa yang membuatnya begitu menakjubkan.


5 'Tuhan' Paling Aneh Disembah di Seluruh Dunia

Di seluruh dunia memang terdapat banyak kepercayaan yang jarang kita dengari, dengan kewujudan Tuhan-Tuhan atau Dewa yang sukar untuk dipercayai benar-benar disembah.

Apabila sesuatu kepercayaan atau agama itu sudah berakar umbi sekian lama, sehingga berjaya membentuk satu atau dua generasi yang mewarisi kepercayaan ibu bapa mereka - memang teramat sukarlah untuk mereka keluar daripada terus-menerus mempercayai apa yang telah mereka percayai.

Berikut adalah lima tuhan paling aneh yang disembah masyarakat-masyarakat di seluruh dunia, yang dapat kami kongsikan kepada anda hari ini.

Tahukah anda memang ada kelompok-kelompok manusia di dunia yang menyembah UFO? Bukan satu atau dua kepercayaan yang meletakkan UFO dan makhluk asing sebagai 'Pencipta' mereka, bahkan wujud banyak sebenarnya kepercayaan serupa.

Dengan nama seperti Komuniti Aetherius, Heaven's Gate, Universal Church of the New World Comforter dan banyak lagi jenis kepercayaan - kebanyakannya meletakkan kepercayaan bahawa kita semua ini dicipta oleh makhluk asing atau sebenarnya makhluk asing, bergantung kepada kepercayaan.

Cabang kepercayaan terbesar yang percaya konsep ketuhanan ini adalah sebuah gerakan yang bernama Raelism, diasaskan pada tahun 1974 oleh seorang lelaki bernama Claude Vorilhon. Pengikut gerakan ini dikatakan berada di seluruh dunia, mempopularkan konsep kepercayaan unik mereka dan dianggarkan seramai 100,000 orang semuanya.

Ya, kami tidak bergurau. Memang ada kepercayaan yang menjadikan punggung wanita yang besar sesuatu yang disembah! Gerakan yang dinamakan sebagai The Church of Adonitology merupakan sebuah gerakan kepercayaan baru, hanya bermula pada tahun 2012-2013 selepas seorang individu yang menamakan dirinya sebagai 'Prophet Adonis; mengaku didatangi 'malaikat' yang memintanya memulakan agama baru menyembah punggung besar wanita.

Selain daripada permintaan itu, 'malaikat' itu juga meminta beliau menulis kitab bagi rujukan pengikut mereka yang dinamakan The Book of Adonai. Dikatakan pengikut-pengikut mereka sangat meminati penyanyi Nicky Minaj disebabkan wanita itu mempunyai punggung yang mereka rasakan sesuai untuk disembah.

Di India, sebuah motorsikal berjenama Royal Enfield berkuasa 350cc disembah oleh penduduk-penduduk di daerah Jodhpur. Ini kerana mereka percaya sesiapa yang tidak datang meminta restu motorsikal itu setiap hari akan menerima nasib malang.

Motorsikal model 'Bullet' itu digelarkan penduduk sebagai 'Bullet Baba.' Kisah bagaimana penduduk di sana menyembah motorsikal ini agak menarik. Pemilik asalnya, seorang lelaki bernama Om Banna, anak kepada ketua kampung mereka mati dalam kemalangan melibatkan motorsikal tersebut selepas melanggar sebatang pokok.

Pihak polis menunda motorsikal tersebut balik ke balai namun keesokannya menemui motorsikal itu telah kembali ke kawasan kemalangan. Kali kedua pihak polis menunda motorsikal itu kembali, kejadian sama berulang lagi. Jadi penduduk di situ menganggap ada kuasa mistik yang menyebabkan kejadian itu berulang.

Mereka mula mendirikan tugu untuk motorsikal tersebut di kawasan berlakunya kemalangan dan terus mengamalkan kepercayaan mereka sehingga ke hari ini. (rujukan)

Kami akui imej gagah Vladimir Putin sedikit sebanyak berjaya mencairkan hati kami terhadap beliau. Bagaimanapun bagi sekumpulan komuniti yang tinggal di Bolshaya Yelnia, Russia - beliau adalah jelmaan semula Paul the Apostle.

Ditubuhkan pada tahun 2007 oleh seorang wanita bernama Svetlana Frolova, beliau mengatakan beliau menerima mesej daripada Tuhan yang menerangkan kepada beliau berkenaan penjelmaan-penjelmaan Vladimir Putin sebelum itu. Selain daripada Paul the Apostle, Putin juga dipercayai mereka sebagai Putera Vladimir of Rus yang mengasaskan Gereja Ortodoks Russia satu millenia sebelum ini.

Vladimir Putin menolak pelawaan mereka untuk dijadikan sembahan namun tidak ada yang dapat menghalang mereka daripada percaya bahawa Vladimir Putin adalah individu yang ditugaskan menyediakan mereka untuk kelahiran semula Jesus Christ. Untuk rekod, tidak ada lagi pemimpin Russia yang disembah seperti beliau sebelum ini. (rujukan)

Gerakan menyembah pemain bolasepak legenda Argentina memang wujud dan bukannya sekadar dongeng. Gerakan yang dinamakan sebagai 'Iglesia Maradoniana' merupakan sebuah kepercayaan yang menjadikan Diego Maradona sebagai ikutan. Ditubuhkan pada tahun 1998 sempena hari kelahiran ke 38 Diego, bermula dengan tiga orang kawan karib kepercayaan ini berkembang kepada 200 ribu setakat ini.

Kepercayaan pengikut mereka juga unik dan semuanya mestilah mengangkat Diego Maradona sebagai fokus. Nama tengah mereka haruslah ditukar kepada 'Diego', anak pertama mereka harus dinamakan 'Diego' dan mereka tidak boleh berkata yang tidak baik terhadap Diego.

Perayaan Krismas mereka disambut setiap 29 Oktober dan mereka menggunakan sistem kalendar sendiri yang bermula pada hari kelahiran Diego Maradona. Jadi ketika kita menganggap sekarang tahun 2018 atau tahun Islam 1440, mereka baru saja masuk tahun ke 58. (rujukan)

Oh ya, jika anda masih belum tahu bagaimana cara sebenar nak sebut 'UFO' - anda boleh tahu cara sebenar sebutannya melalui artikel ini.


7 Berita Penting Dunia Yang Perlu Anda Tahu Minggu Ini (3 November 2018)

Kami tahu dalam zaman penuh informasi, kadangkala ada banyak berita yang mudah saja untuk terlepas daripada pandangan kita.

Jadi di sini kami kumpulkan lima berita meliputi lima topik berbeza iaitu dunia, ekonomi, sains, nasional dan juga Islam untuk memastikan anda pembaca Iluminasi dapat mengikuti berita-berita ini dengan mudah.

Berikut adalah berita-berita menarik yang dapat kami kongsikan untuk anda minggu ini.

Dengan mengambil kira garis panduan 7% warga tua melebihi usia 65 tahun sebagai takrifan masyarakat tua, negara kita diramalkan akan digelarkan masyarakat negara tua menjelang 2020.

Ketika ini, Malaysia mempunyai 6.3% daripada jumlah keseluruhan populasinya berusia lebih 65 tahun. Apakah masalah yang bakal timbul? Banyak sebenarnya. (rujukan)

Pembentangan belanjawan yang dilakukan oleh Menteri Kewangan pada 2 November 2018 dengan jelas menyatakan hanya kenderaan tertentu sahaja bakal menerima subsidi.

Bagaimana pelaksanaannya kelak, kita belum pasti. Apa yang anda perlu tahu, jumlah subsidi yang ditanggung pula ditetapkan iaitu hanya sebanyak 30 sen untuk satu liter dengan peruntukan 100 liter bagi kereta dan 40 liter bagi motorsikal. (rujukan)

Ketika ini anda mungkin sudah mengetahui nasib yang telah menimpa pesawat Lion Air dari Indonesia yang mengorbankan kesemua mereka yang berada dalam kapal terbang tersebut sewaktu kejadian.

Beberapa informasi baru berkenaan insiden itu mula dilaporkan antaranya usia pesawat itu sebenarnya yang baru saja mula beroperasi, sejak bulan Ogos. Siasatan juga mendapati pesawat itu menjunam pada kelajuan 1,000km/j semasa mengalami masalah. (rujukan)

Dalam satu kenyataan yang menggemparkan, kerajaan haram Israel melalui perdana menteri haram mereka iaitu Benjamin Netanyahu menyebut, mereka akan meletakkan kerjasama dengan Arab Saudi sebagai perkara yang perlu dipertahankan, dalam menghadapi ancaman Iran.

Selain itu, Israel juga secara terbuka memujuk Presiden Amerika Syarikat, Donald Trump supaya tidak menjadikan isu pembunuhan wartawan Jamal Kashoggi sebagai pengeruh hubungan dengan Arab Saudi. (rujukan)

Pengumuman berkenaan permainan video versi mobil oleh syarikat pengeluar permainan video gergasi Blizzard dalam acara Blizzcon yang baru selesai. Permainan itu yang sudah hampir siap dibangunkan akan membolehkan pemain bermain siri popular itu dalam telefon pintar mereka.

Akan dikeluarkan dalam dua versi untuk iOS dan Android, pengumuman ini mendapat sambutan yang menggalakkan daripada peminat permainan video seluruh dunia. (rujukan)

Sekumpulan saintis wanita di Kyrgyzstan sedang dalam proses melancarkan satelit pertama mereka menggunakan dana 'crowdfunding.' Sekiranya mereka berjaya, mereka bakal menjadi kumpulan pertama rakyat Kyrgyzstan yang melancarkan sebarang bentuk program angkasa di sana.

Setakat ini, sasaran untuk mengumpul dana pertama sudah pun selesai mereka sedang dalam proses mereka bentuk satelit. Tidak diketahui lagi apa fungsi utama satelit itu. Besar kemungkinan satelit itu akan digunakan bagi menyalurkan cahaya matahari ke bumi, untuk digunakan sebagai tenaga bagi membakar sampah sarap. (rujukan)

Ekoran daripada insiden pergaduhan yang berlaku melibatkan seorang penumpang dengan pemandu bas yang dinaikinya, bas yang sedang melalui jambatan terbabas lalu menjunam masuk ke Sungai Yangtze.

Kejadian itu bermula disebabkan penumpang wanita itu yang marah kerana pemandu bas itu terlepas perhentiannya. Insiden itu menjadi fizikal dan pemandu yang dipukul dengan telefon bimbit hilang kawalan lalu merempuh penghadang, menyebabkan bas terangkat dan jauh ke dalam sungai sedalam 30 meter. (rujukan)